**מסכמים שנה : 2020**

**פתיח**

איך מסכמים שנה כזו? שנה שבה התערערו רבים מההרגלים והדברים המוכרים והיציבים לנו, שנה שבה וודאות הפכה להיות מצרך נדיר, שהיכולת לתכנן מראש קיבלה פרופורציות חדשות, שבמהלכה מצאנו את עצמינו בוחנים שאלות יסוד, בוחרים ומדייקים שוב את הדרך בה אנו פוסעים, בכל המעגלים – כפרטים, כמשפחות, כקהילה, כאירגון, כמדינה וגם כחברה אנושית. **שנה שבה המחשבות על הקיום הפיזי שלנו, של משפחתנו, של הקרובים והרחוקים, על הבריאות, לא הרפו.**

אז איך נסכם את שנת 2020?

ראשית, לא נוותר, ונסכם את שעשינו השנה בחברה להגנת הטבע, ועשינו המון! משבר הקורונה אמנם גרם לפגיעה קשה ולשיבוש מערכות, אבל גם חשף את היכולות והחוזקות שלנו. למרות האתגרים הרבים, אנו מסכמים היקף מרשים מגוון ומשמעותי של עשייה, ומסיימים את שנת הקורונה המטלטלת הזו בראש מורם ובגאווה.

למרות הקשיים, החברה להגנת הטבע לא רק שלא נעלמה או דעכה בתקופת הקורונה – נהפוך הוא. לא רק שמרנו על מקומינו כארגון שמירת הטבע המשמעותי בישראל, אלא מיצבנו עוד את מקומנו כמובילים בכל תחומי הפעילות: כארגון לוחם למען שמירת הטבע בישראל, כאירגון מחנך, מדריך ומחבר בין אנשים וטבע.

לאורך כל המשבר הצבנו לנו יעד – לא לחדול מלבצע השקעות בכל תחומי העשייה והעיסוק שלנו, כדי להיות בנקודת פתיחה טובה יותר ביום שאחרי המשבר. בראש ובראשונה השקעה בנו, בעובדים, ליבו של הארגון והמשאב העיקרי שלוגם בנסיבות הכלכליות הקשות של המשבר; השקעה בנכסים הדיגטליים, שאיפשרו לנו להיות רלוונטים גם בעת המשבר ולהגיע לקהלים חדשים; השקעה בנכסים הציבוריים – קהילת חברי החברה להגנת הטבע, והשקעה בנכסים הפיסיים – שיפור ושיפוץ תשתיות בבתי ספר שדה ויחידות אחרות. השקעות אלו יימשכו גם לשנת 2021, כמפורט בהמשך.

דו"ח שנתי סוקר מטבע הדברים את העשייה בתחומי שמירת הטבע, החינוך, טיילות הפנאי, פעילות במדיות השונות. אך כל אלו, בארגון שלנו, אינם עומדים בפני עצמם. הצלחתנו כארגון תלויה בעשייה נמרצת, מסורה, חרוצה ומחוייבת הנעשית מדי יום אחרי הקלעים: עבודתם של עובדי המיחשוב, אגף הכספים, אגף משאבי אנוש, תחום בינוי ותחום הרכב. כעמותה רשומה אנו נדרשים לעמוד בסטנדרטים ובדרישות רגולטוריות שונות, כאירגון בעל היקף פרישה ארצי ומגוון בעלי תפקידים – הניהול השוטף מזמן אתגרים יומיומיים. כל אלו הועצמו בתקופת הקורונה, ודרשו מחוייבות יתר, גמישות והיקף מוגבר של משימות.

**אמונה ודבקות במטרה, לכידות, סולידאריות, לויאליות, מהירות תגובה, פתיחות וגמישות – היו מפתחות חשובים לצלוח ולהצליח בשנת הקורונה. ערכים ומיומנויות אלו נדרשים לנו גם בהמשך כדי להמשיך ולמלא את המטרות לשמן אנו פועלים.**

**קורונה**

זה קרה במהלך חודש מרץ 2020, בעיצומו של אביב מתפרץ, בשיא של פריחה וטבע לאחר סיומו של חורף ברוך גשמים. המגיפה, שהתפשטה מסין לרחבי העולם כולו, שינתה את החיים של כולנו מקצה אל קצה.

מגיפת הקורונה פגשה אותנו בתקופה מאתגרת וקשה מבחינה כלכלית - לאחר שלוש מערכות בחירות רצופות, ממשלת מעבר והעדר תקציב מדינה. משבר הקורונה הביא לביטול משמעותי של פעילויות בעלות ערך תכני וכלכלי, כנסים ואירועים בינלאומיים, מצעד האקלים, לינות ונופשים בבתי ספר שדה, טיולים בטיילות החינוכית וטיילות הפנאי ופעילות מוקד טבע, ופעילות לשכת תיאום טיולים וחדר מצב.

במישור הפנים אירגוני מגבלות הקורונה צמצמו דרמטית את המפגשים הפיזיים, וחייבו אותנו לעבור מהיום למחר לעבודה מרחוק. החברה להגנת הטבע היא אירגון מגוון מאוד ומבוזר תכנית וגאוגרפית, מציאות היוצרת אתגר אירגוני וניהולי גם בימות שיגרה, ועל כמה וכמה בימי מגבלות הקורונה.

עם זאת, משבר הקורונה יצר גם לא מעט הזדמנויות: הביקוש הגובר לתיירות פנים וטיילות בארץ, המעבר המהיר לפלטפורמות דיגיטליות שחשף אותנו לקהלים חדשים, ומפגשי הזום שאיפשרו לרבים יותר מאיתנו להיפגש, גם אם וירטואלית.

בעת כתיבת שורות דו"ח סיכום השנה, נמצא מבצע החיסונים בעיצומו וניתן לראות באופק את אורות החזרה לשיגרה. כולנו נשמח לצאת ללא מגבלות אל הטבע הישראלי המגוון והיפה, ולזנוח את מגבלות הסגר, הבידוד ושאר מגבלות הקורונה. עם זאת, יש להניח שחלק מהרגלי הקורונה שאולצנו לאמץ, ימשיכו ללוות אותנו, מבחירה גם בעתיד.

אז מה קרה לנו בקורונה -

**נלחמנו כדי לאפשר את היציאה אל הטבע**

כבר בסגר הראשון, ולאורך כל תקופת הקורונה ניהלנו מאבק משותף, עם איגוד רופאי בריאות הציבור, במטרה לאפשר ואף לעודד את מה שהכי בטוח - היציאה אל הטבע. במסגרת זו פנינו אל מקבלי החלטות, הופענו בדיוני הכנסת, והתבטאנו בהרחבה בנושא באמצעי התקשורת וברשתות החברתיות. בתחילת הקיץ הגשנו עתירה לבג"צ יחד עם אירגון מנהלי הקייטנות נגד החלטת הממשלה, בה ביקשנו לבטל את ההחלטה על איסור קיום חוגי סיירות, קייטנות ומחנות קיץ, לילדים ובני נוער, במסגרת מגבלות הקורונה. העתירה הביאה להישג חלקי: לאחר הגשתה המדינה התירה פעילות יומית, ללא לינה. ברקע הדברים ייאמר כי כנגד החלטות הממשלה בענייני מגבלות הקורונה הוגשו כמה וכמה עתירות, רובן ככולן נדחו על הסף, או במלואן לגופן. העתירה שהוגשה על ידינו היא בין הבודדות שהביאה לשינוי ממשי במגבלות.

כחלק מהמאבק ניסחנו עצומה במטרה לעודד את היציאה למרחב הפתוח, עליה חתמו למעלה מ-10,000 איש. כמו כן לקחנו חלק בהפגנה של גופי טיילות ותיירות.

מאמצים אלו נחלו הצלחה חלקית, וחלק מהפעילות בחוץ הותרה בזכות המאבק.

**הפעלנו 'מלונות קורונה'**

בתי ספר שדה חרמון,אכזיב ואלון תבור נרתמו למאמץ הלאומי בימי הקורונה ואירחו מחלימי קורונה במהלך **שלושה** סבבים. המבצע המורכב, בשיתוף פיקוד העורף ומשרד הבריאות, הסתיים בהצלחה רבה.

הפעלת מלונות הקורונה דרשה היערכות לוגיסטית מורכבת שטרם הכרנו כמוה: התמודדות עם חשיפה של אנשי הצוותים שלנו לסיכונים בריאותיים, זמינות 24/7 במתן מענה למחלימים בכל עניין וצורך בנסיבות מורכבות, התאמת בתי הספר בזמן אפס לצרכים הייחודיים של המחלימים, והתמודדות עם דרישות רגולטוריות מחמירות.

היקף ההכנסות לחברה להגנת הטבע מן הפרויקט היה משמעותי, והיה לו משקל גדול ביצירת החוסן הכלכלי שלנו, בשנה בה מרבית הפעילות הכלכלית ספגה מכה אנושה.

בצד התועלת הכלכלית, הפעלת מלונות הקורונה יצרה חיבורים משמעותיים ומרגשים עם הציבור החרדי, ציבור שאנו מתקשים להגיע אליו בימות שיגרה. מכתבי התודה שקיבלו אנשי הצוות המסורים והמנהלים – מרגשים עד דמעות. עוד בסבב הראשון בתי ספר שדה שלנו נבחרו בקרב המחלימים למקום הראשון בדירוג שביעות הרצון, הרבה מעבר למקומות הארחה מהודרים ומפוארים בהרבה. בצד האירוח המקצועי והמחוייב, הצענו לציבור המחלימים תכנים ופעילויות מעולמות התוכן שלנו, הן משחקים ועזרים חינוכיים לילדים, והן הרצאות והדרכות על ידי אנשי שמירת טבע ואגף חינוך. למרות כל כללי הריחוק המתבקשים - היה חשוב ומשמעותי!

**דיברנו עם הציבור באון ליין**

הקורונה אילצה אותנו לעבור למשך תקופות ארוכות ממרחבי הטבע הממשי למרחבים הוירטואליים האתגר היה הנגשת התוכן של החברה להגנת הטבע לקהל הרחב בצורה חדשה ומקורית,כזו שתבלוט מבין שלל התכנים והפעילויות המוצעות כיום על ידי חברות וארגונים רבים ברחבי הרשת. באמצעות מיתוג תכנים כדוגמת **החברה להגנת הטבעLIVE** , הפעלת הגולשים **כדוגמת צילומים 100טבע** ותכנים בעלי חשיבות לאומית בשפה מתאימה - יצרנו תדמית חדשה ועדכנית לחברה להגנת הטב,ע וחשפנו את הציבור הרחב לפעילותה המגוונת. באתר החברה העלינו מדור חדש במיוחד לימי קורונה הנקרא [**טבע בבית**](https://www.teva.org.il/teva_babait), המרכז בתוכו תכנים דיגיטליים, חידונים ופעילויות לכל המשפחה.

**עשינו כל מאמץ כדי להישאר ביחד**

לאורך כל התקופה המאתגרת, עשינו כל מאמץ לשמור על קשר, להרגיש קרובים גם שאנו פיזית רחוקים. קיימנו מספר מפגשים פתוחים (בזום...) לכלל עובדי האירגון, מפגשים שמטרתם היתה לשתף באתגרים, בדרכי ההתמודדות ובתכניות לעתיד. קיימנו קשר שוטף וקבוע עם נציגי ועד העובדים; קיימנו מספר מפגשי העשרה והפוגה בזום וטקסים ואירועים משמעותיים בלוח השנה כמו הרמת כוסית. בין לבין, כשהיה מותר, קיימנו גמספר טיולים למשפחות עובדי האירגון בדיונה הגדולה באשדוד, בעמק הצבאים, ועוד.

בצד ניהול אתגרי הקורונה, המשכנו לבנות את תשתיות הצמיחה שלנו לעתיד:

* בנינו מחדש את מערכת הגיוס והמיון של מועמדי דור צעיר והמשכנו לתפעל אותה בהתאמה לאילוצי קורונה.
* בנינו תוכנית להכשרת מנהלים חוצת ארגון. ההכשרה התחילה בסוף דצמבר ותמשך ברבעון הראשון של 2021.

בעקבות שיחות ומפגשים עם עובדים הקמנו **צוותי עבודה משותפים** של עובדות, עובדים וחברי הנהלה המביטים ביחד על נושאים חשובים – לאור הקורונה, במטרה לחשוב ביחד "מחוץ לקופסה", לחבר מגוון נקודות מבט ולחזק חיפוש הפתרונות הטובים ביותר – כארגון אחד. הצוותים שפעלו הם צוות מסרי שמירת טבע, צוות פעילות חינוכית בעת המשבר ולאחריו, צוות גיוס משאבים ושותפויות בעת הקורונה, צוות מועדון היזמות וצוות קרובים גם בעת הריחוק החברתי. את חלק מתוצרי המפגשים יישמנו במהלך הקורונה, כמו למשל התאמת מסרי שמירת טבע לתקופה זו, וחלק מן התוכניות אנו מיישמים היום, כמו התקנת פאנלים סולאריים בבתי ספר שדה, שיזם מועדון היזמות, והכשרת עובדים לגיוס כספים, ביוזמת צוות גיוס משאבים.

(תמונה מזום של מפגש עובדים או מטיול משפחות)

**שילמנו מחיר כואב**

משבר הקורונה ומגבלותיו הובילו להשבתת חלק משמעותי מפעילותינו. השבתה זו, והעובדה כי אנו מתנהלים כבר שנתיים ללא תקציב מדינה חייבו אותנו לבצע צעדים דרמטיים וכואבים בכדי להבטיח את החוסן האירגוני שלנו.

עם פרוץ המשבר יצאו רבים מעובדי האירגון לחל"ת; היקפי המשרה/שכר של האחרים, ובכללם של כל חברי ההנהלה צומצם; עצרנו את רוב הגיוסים החדשים ואת כל ההוצאות שאינן הכרחיות ובעיקר נסיעות ברכבי חברה, משרדיות וכיבודים, אחזקה ותיפעול,. והצעד הכואב ביותר- במהלך השנה נאלצנו להיפרד מעובדים כתוצאה מההכרח לבצע צמצומים.

לאורך כל התקופה פעלנו לבצע ניוד של עובדים שפעילותם הושבתה, לטובת מילוי תפקידים ופעולות, במקום עובדים יומיים ונותני שירות חיצוניים. בנוסף, העמדנו לטובת העובדים קרן הלוואות לסיוע בתקופה זו, מוקד לסיוע אישי באגף משאבי אנוש, ומוקד לפניות בנושאים כלכליים על ידי מנהלת היחידה הכלכלית.

ובין סגר לסגר – עבדנו במלוא העוצמה והכוח, בהתאם למגבלות וההנחיות המשתנות מעת לעת. המשכנו לשמור על הטבע בכל הגזרות והחזיתות, המשכנו להדריך לחנך ולחבר אנשים לטבע. הדו"ח הזה מביא טעימות מהעשייה הרבה של השנה המוזרה הזו.

זו הזדמנות להודות ולציין בהערכה רבה מאוד את ההבנה, הסולידריות, שותפות הגורל והאחריות מצד כלל העובדים לאורך תקופה מאתגרת זו .

**המעבר לפלטפורמות דיגיטליות**

משבר הקורונה האיץ תהליכים חדשניים, התייעלות ושימוש בפלטפורמות דיגיטליות. מעבר להתייעלות ולחדשנות, מהלכים אלו מאפשרים לנו להגיע לקהלים חדשים ולהרחיב את המעגל הציבורי הנחשף לפעילות שלנו. יש לזכור כי בצד היתרונות הגדולים של מערכות אלו, הן תובעניות מאוד, ומחייבות זמינות 24/7, היענות מהירה לפניות, והתאמות תוך זמן קצר.

הנה כמה מהתהליכים המרכזיים שהוטמעו השנה:

**המעבר לירוק הדיגיטלי:** חוברות הנייר העטופות בניילון שנשלחו בעבר בדואר, הפכו לפלטפורמה דיגיטלית נגישה, עדכנית, גמישה, עם שפה גראפית יפהפיה ותכנים עשירים ומגוונים. עברנו לשימוש במערכת ה"איוונטבאז" להזמנת טיולים, מהלך שהוכיח את עצמו כיעיל ו גמיש, ואיפשר להקים תוך זמן קצר מערך טיולים שלם לציבור הרחב לאורך כל התקופה, ובמיוחד במהלך חנוכה.

**השלמת הטמעתה של מערכת ניהול מלונאית חדשה**: מערכת חדשה ("בל בוי") החליפה בבתי ספר שדה מערכת ניהול מיושנת (המג'יק). מדובר בתהליך ארוך ומורכב, הדורש פיתוח לנסיבות המיוחדות שלנו, והתאמות למערכות אחרות שנמצאות בשימוש המערכת, כמו ניהול חשבונאי. מערכת ההפעלה החדשה נועדה לתת לנו נקודת זינוק טובה יותר לחיבור למערכות נוספות שבכוונתינו להטמיע.

**בתי ספר שדה ב"בוקינג**" Booking: נראה פשוט, אבל ממש לא... ובכל זאת – רגע לפני הסגר השלישי עלו בתי הספר שדה שלנו לאתר "בוקינג" אשר באמצעותו ניתן להזמין בהם חדרי אירוח. אנו עדיין לומדים את השימוש במערכת, אך כבר מהשלבים הראשונים אנו זוכים לתשבחות וציונים גבוהים מאוד המחממים את הלב, במיוחד כאשר אלו מגיעים מקהל חדש, שלא הכיר אותנו בעבר.

**מכירה מקוונת של מפות**: התחלנו למכור את מפות סימון השבילים שלנו באמצעות האיוונטבאז וגם בפלטפורמה של וואלה שופס. גם כאן, המעבר לדיגיטל חושף אותנו לקהלים חדשים, על המשמעות הציבורית והכלכלית שבכך.

**שיקום נחלים והשבת מים לטבע**

**מסכמים את שנת 2020 עם כמה הצלחות במאמץ להגן על נחלי הארץ:**

**אלפי משתתפים בפסטיבל "קרנבל בנחל"** – בנובמבר, כ1,800 מטיילים חגגו את הזרימות הראשונות בסופ"ש של סיורים וטיולים מיוחדים ב- 20 נחלים ובוואדיות ברחבי הארץ. שלל הטיולים, הסיורים והפעילויות נערכו במסגרת פרויקט שיקום הנחלים ובשיתוף מרבית יחידות השטח שלנו, במטרה להכיר לציבור נחלים קצת פחות מוכרים ולחשוף נחלים מוכרים, מזוויות אחרות ויותר מיוחדות.. את כל הפעילויות הללו הדריכו אנשי חינוך וקהילה, אנשי שמירת הטבע והצפרים שלנו. כל הפעילויות נערכו, כמובן, בהתאם להנחיות הקורונה.

**קידום ההגנה על הנחלים** – בשנה האחרונה,, בדחיפה שלנו קודמו מהלכים תכנוניים משמעותיים על מנת לחזק את ההגנה על רצועות הנחל ובכדי להטמיע בתכנית עקרונות לשמירה על הנחלים בהיבט הטבעי והציבורי שלהם.

**עצירת העבודות בשפך נחל הערבה ("הנהר הסודי")** – בעקבות חשיפת העבודות של מפעלי ים המלח אשר איימו לפגוע ב"נהר הסודי", הובלנו מהלך ציבורי ותכנוני לעצירת העבודות עד לשינוי התכניות על בסיס סקר גיאולוגי שיבחן את ערכיות המקום. המטרה שלנו לשמור על אוצרות הטבע הייחודיים של המקום ולהנגיש אותם, ככל הניתן, לציבור הרחב.

**בלימת התכנית לפרוץ דרך צבאית בנחל כזיב** – בשיתוף פעולה עם תושבי האזור הצלחנו למנוע יוזמה של מערכת הביטחון לפריצת דרך לכלי רכב כבדים בשמורת הטבע נחל כזיב בגליל אשר היתה גורמת לנזק כבד לנחל וסביבתו.

בחברה הערבית התקיימו **פרויקטים של שומרי הנחל** בשיתוף עם רשות ניקוז גליל מערבי ורשות ניקוז קישון. שומרי הנחל היא תכנית חינוכית מטרתה לקרב את התלמידים והקהילה לבתי גידול לחים בסביבתם הקרובה וליצור מעורבות ועשייה מתוך אחריות סביבתית, יחד עם היכרות קרובה וחוויה משמעותית בסביבתם הקרובה של החניכים בישובם.

**אתגרים:**

**החלטה על חיבור מעלה כנרת ישירות ושחרור מעיינות הדופן** - מועצת רשות המים אמורה לדון בקרוב בתוכנית של רשות המים, לתגבור אספקת המים לאזור שמצפון לכינרת. המועצה תתבקש לבחון חלופה שלפיה יישאבו מים מהכנרת כדי לשפר את אספקת המים בגליל העליון. אנחנו סבורים שהדרך הנכונה להבטיח את שפיעת מקורות הירדן בטווח הארוך הינה באמצעות חיבור ישיר מהמערכת הארצית, ללא שאיבה מהכינרת. במסגרת זו נפעל, בעזרת הציבור, גם לשחרור מעיינות הדופן המזינים את הירדן ואשר תפוסים היום ונשאבים על מנת לספק את צרכי החקלאות.

"**המזהם משלם" על זיהום נחלים** - הזיהום הורס את הנחל ואת סביבתו ומונע מאיתנו ליהנות ממשאב הטבע היקר הזה. האתגר שלקחנו על עצמנו הוא להביא להגברת האכיפה והענישה כך שתהיה הרתעה אמיתית מזיהום הנחלים, ולהטיל, באמצעות חקיקה, היטל על הגורמים המזהמים את הנחלים, באופן שיתמרץ אותם לשנות התנהגות. לקראת קידום הפעילות הרגולטורית נניע פעילות ציבורית ש תיתן לה רוח גבית.

**הקמת קהילות של שומרי הנחל** – בשיתוף עם רשויות ניקוז והרשויות המקומיות עתידות לקום קהילות של שומרי נחל לאורך מספר נחלים מרכזיים, במטרה להניע את הגורמים האחראים לפעול לשמירת מרחבי הנחל ובכדי לחזקת את הקשר והשייכות של הציבור המקומי לנחל וסביבתו.

**פסטיבל וכנס נחלים** – באביב נקיים בפעם השנייה את קרנבל הנחלים לאורכה ורוחבה של הארץ, באמצעות כלל היחידות שלנ. בסתיו אנו מתכננים לקיים כנס גדול שיכוון למקבלי החלטות, במטרה להוביל אותם לקחת אחריות על שיקום הנחלים.

**שמירה על מעיינות ואדי פוכין וחוסאן** – שורה של תכניות בנייה המקודמות ע"י צור הדסה ובית"ר עילית מאיימות על המעיינות הייחודיים של אודי פוכין וחוסאן. לכל אותן התכניות הגישה החברה להגנת הטבע התנגדויות ,ואף עתרה לבית המשפט באחד המקרים, וכל זאת כדי להגן על אותן שפיעות המשמשות לחקלאות מסורתית. מאבק זה ימשיך גם בשנה הבאה, בשיתוף פעולה מרגש עם תושבי האזור-יהודים וערבים.

**שמירה על הסביבה הימית והחופית**

**הצלחות בשנת 2020:**

**מניעת הקמת כפר נופש בחוף בצת** – לאחר מאבק של עשור שנים ביחד עם התושבים הוחלט השנה, על ידי ועדת המשנה לעררים של המועצה הארצית לתכנון ובנייה, לדחות סופית את תכנית הבנייה בחוף בצת, צפונית לנהריה. השטח שהיה מיועד לבנייה, שונה לשטח מוגן , ובכך הסתיים בהצלחה מלאה מאבק ממושך ונחוש.

**מניעת העברת מיכליות אמוניה דרך מפרץ אילת** – בעקבות מאבק ציבורי שהובלנו השנה בשיתוף עיריית אילת, אשר כלל שליחת אלפי הודעות דואר לשר להגנת הסביבה דאז, זאב אלקין, מאבק שהוביל להקשחת עמדת המשרד להגנת הסביבה מול היוזמה, ולהחלטה של חברת "חיפה כימיקלים" לוותר על כוונותיה להעביר מיכליות אמוניה דרך נמל אילת, מהלך שהיה מסכן את שוניות האלמוגים במפרץ.

**קידום שמורות ימיות** – הכרזת שמורת ראש הנקרה בשנה שעברה הוסיפה עוד 1% לסך השטחים המוגנים במים הטריטוריאלים של ישראל. בנוסף, שמורת ים ראש הכרמל אושרה ע"י מוסדות התכנון ומחכה להכרזה ע"י שר הפנים. לאחרונה נדחו ההתנגדויות שהוגשו לשמורת ים אבטח באזור ניצנים ובכך נסללה הדרך לאישורה ולאחר מכן הכרזתה. על אף ההתקדמות בשנה האחרונה, אנחנו עדיין רחוקים מהיעדים שהוגדרו לשטחים מוגנים בים. ( היעד שלנו 20% משטחי הים התיכון מוגנים בשמורות טבע)

**בחינה מחודשת להגנה על הדקרים** – לאחר שהשר הקודם להגנת הסביבה, זאב אלקין, נמנע מקבלת החלטה בנושא, השרה להגנת הסביבה גילה גמליאל אמורה להכריע בקרוב על הגדרתם של שני דגי דקר – סלעים ואלכסנדרוני - כמינים מוגנים. אנחנו מובילים מאבק נחוש בנושא מתוך הנחה שהיכחדות הדקר עלולה לסכן את המערכת האקולוגית הימית בים התיכון.

לגבי כלל מיני הדגים שנת 2020 לא הביאה בשורות טובות מספיק: עונת השבתת הדיג בעונת הרבייה עמדה על 31 יום, ושל דיג המכמורת 60 יום, הרבה פחות ממה שקבעה ועדת הכלכלה כתקופת השבתה שנועדה לדגה להתאושש.

**SEAWATCH, המשמר האזרחי של הים:** בשנת 2020 הורידו 1,300 איש את האפליקציה. דווחו באמצעותה 310 דיווחים, מהם 265 בים התיכון, ו-45 בים סוף. הדיווחים הובילו לעשרות אירועי אכיפת דיג לא חוקי, להוצאתן של 8 רשתות רפאים מהים.

גם **הים העמוק**, על אף היותו מרוחק מהעין - היה אצלנו קרוב ללב גם בשנת 2020. הגשנו עתירה לבג"צ כנגד ההחלטה לבצע קידוחי גז ונפט בקירבת 'הפרעת פלמחים', שטח בעל ערכיות ורגישות גבוהה המשמש גם כאתר רביה לדגי טונה, ובו גני אלמוגים ונביעות מתאן. אנו מקווים כי העתירה תידון בקרוב ושופטי ביהמ"ש העליון ימנעו את הקידוחים. המטרה שלנו היא הכרזת השטח החשוב הזה כשמורת טבע.

**אתגרים:**

1. **מרינות** - מאבק שמלווה אותנו משנות ה-90 של המאה הקודמת – ימשיך גם השנה ביתר שאת. במוסדות התכנון מקודמת תכנית להקמת 6 מרינות חדשות, המאיימת על החופים הפתוחים של כלל הציבור לטובת מעטים. גיבשנו חלופה שתאפשר את שגשוג הספורט והחינוך הימי מבלי להביא לפגיעה בחופים. בנוסף, הקמנו בשיתוף עם ארגון מגמה ירוקה, קואליציה רחבה הנאבקת בתכנית למען חופים פתוחים לכלל הציבור.

**שמורות ימיות** – מטרתנו היא להביא להכרזה של השמורה הימית בראש הכרמל ושל השמורה הימית אבטח. כמו כן, אנו ממשיכים לקדם את ההפקדה של השמורות נווה ים, פולג ושמורה ייחודית בים העמוק (הפרעת פלמחים) .

**הגנה על הדקרים** – השלמת המהלך לשימורם והכנסתם לרשימת המינים המוגנים בישראל.

**השלמת הרפורמה בדייג (הוצאת המכמורתנים)** – המשך הקידום של רפורמת הדיג בשלושה דרכי פעולה: ראשית, הפחתת מאמץ הדיג. שנית, קידום קבלת החלטות מבוססת ידע . שלישית, הקמת רשת ביטחון כלכלית לדייגים חופיים פעילים.

**הגנה על המים הכלכליים** חיזוק ההגנה על המים הכלכליים בהם הדין הישראלי חל רק באופן חלקי, ובעיקר על אזורים בעלי רגישות סביבתית גבוהה בתחומם, בראשם הפרעת פלמחים. מטרתנו היא קידום חוק "אזורים ימיים", שיסדיר את פעילות הפיתוח של ישראל במים הכלכליים, תוך התחשבות בערכי הטבע והסביבה.

**הגנה על מפרץ אילת** – בחודשים האחרונים אנו עדים ליוזמות פיתוח המאיימות על בריאותו של מפרץ אילת. יוזמות אלו כוללות את הרחבת הפעילות של קצא"א להזרמת כמויות גדולות של נפט דרך נמל אילת ואישור העברת צינור גז ממרכז הארץ לדרומה לטובת ייצוא והנזלה. אנחנו פועלים עם קואליציה רחבה של ארגונים על מנת לשמור על אילת כעיר הנשענת על משאביה הטבעיים והייחודיים.

**ניקיון**

את נושא הניקיון הצבנו כיעד כלל אירגוני לפני שנתיים, מתוך שני מניעים עיקריים: ההבנה כי

התנהגות הפרט בתחום הניקיון במרחב הציבורי הפתוח היא ביטוי ליחס לטבע, לסביבה. ניקיון המרחב הציבורי הוא בסיס, מכנה משותף לאחריות סביבתית, איכפתיות, דאגה לטבע וקבלת אחריות אישית עליו בדרך של שינוי התנהגות. זהו גם אחד הנושאים שהכי מטרידים אנשים ביציאה אל הטבע, ולכן מהווה נקודת מוצא ומפתח לעיסוק בנושא הזיקה לטבע ואחריות אישית ואופרטיבית לשמירה עליו. זהו אחד התחומים היחידים בתחומי שמירת הטבע, בהם כל פרט יכול ליצור שינוי באמצעות התנהגות אישית.

בנוסף, לפסולת בטבע השפעה ממשית וחמורה על עולם הטבע הישראלי – בין אם כתוצאה מהשפעה ישירה של **פגיעה בחיות בר** כתוצאה מחשיפה לפסולת (אכילה, לכידה וכו') ובין אם השפעה עקיפה – ריבוי פסולת אורגנית מביא **לגידול משמעותי באוכלוסיות של חיות בר מקומיות, הרבה מעבר לכושר הנשיאה הטבעי של השטח ('מינים מתפרצים') –**הגורםלנזקים מוגברים לחקלאות – דבר הגורר הרעלות והדברות ומביא לפגיעה מסיבית בעולם הטבע (הרעלת הנשרים בגולן, לדוגמא, נבעה מחומרי הדברה שפיזר חקלאי כדי להתמודד עם ניזקי חקלאות של חיות בר).

לשמחתנו, לקרא סוף השנה האזרחית קיבלנו תקציב ייעודי שאיפשר לנו לבצע היקף נרחב של פעילות בנושא זה בתחום ההסברה, החינוך, ופיתוח תכנים להעלאת המודעות הציבורית לנושא. חלק מהפעילות נערך בשיתוף עם עמותת "נקי".

אז מה עשינו -

**פעילות נרחבת של חינוך והסברה בשטח**: בחודשים אוקטובר עד דצמבר, בין הסגר השני לשלישי, יצאנו לפעילות הסברה נרחבת בשטח, תחת הכותרת "טבע נקי זה בידיים שלי". יחידות השטח הציעו פעילות חינוכית מגוונת לבני נוער, תלמידי בתי ספר, גנים ומשפחות. מאמץ מיוחד רוכז לקראת חנוכה, במטרה לעודד את המטיילים הרבים להשאיר את הטבע אחריהם נקי יותר.

ב30.10.20 התקיים לראשונה יום ניקוי החוף וים הגדול בעולם בהשתתפות כ 18,000 אנשים .היינו שותפים מרכזיים בהפקה וביחסי הציבור של האירוע ורבות מיחידות השטח לקחו חלק בהפעלת יום זה יחד עם רשויות וארגונים רבים במאה מוקדים שונים לאורך הים התיכון ,ים סוף והכנרת.

עם פתיחת עונת הרחצה יצאו הצוותים של בית ספר שדה גולן וחרמונים ומל"ש קריית שמונה למסע הסברה לחופים נקיים בעזרת רשות ניקוז כנרת, בשביל סובב כנרת. ביום ניקוי החופים הקימה קהילת ת״א יפו, מודיעין והסביבה יחד עם חוגי הסיירות, עמדת הסברה בחוף המערבי ביפו. יחד עם פעילים מתנועת הצופים הגענו לא רק לאסוף ולנקות, אלא ללמוד איך לגרום לים להיות נקי יותר, ובריא יותר.

קהילת באר שבע בשיתוף חוגי הסיירות הזמינה את התושבים לקחת חלק במיזם הנקיון, בפעילות נהדרת עם הילדים שהגיעו לפארק השכונות (כמובן בקפסולות), הקשיבו לסיפורים שהמדריכים שלנו סיפרו להם, השתתפו בתחרויות ומשחקים וכמובן- שהשאירו אחריהם הרבה יותר נקי ממה שהיה לפני זה.

גם הש"ש של מל"ש גליל מזרחי יצאו להשתתף ביום ניקוי החופים הגדול ו"תפסו פיקוד" על שלושה חופים בצד המערבי – דרומי של הימה : חוף גנוסר, חוף בית העלמין של כנרת וחוף בית גבריאל. לאורך היום הגיעו אליהם קבוצות אשר נהנו מהדרכות ויחד אתם ניקו את החופים והשאירו כנרת נקייה לקראת הגשם.

החברה הערבית קיימה ימי הסברה בנחלים של הגליל והכרמל, בטבע העירוני של ירושלים ושטחים הפתוחים בדרום הארץ ובמרכזה, בהם העמדנו תחנות הסברה וחלוקת שקיות איסוף זבל למטיילים, בתחנות עברו מעל 500 משפחות, בכל יום הסברה צולמו סרטוני הסברה קצרים בהשתתפות המדריכים הרכזים יחד עם מטילים במטרה לקדם להרחיב ולהגביר את המודעות לקהל הרחב בתקשורת. בנוסף התקיימו ראיונות במספר ערוצי רדיו וטלוויזיה בנושא שימושי החד פעמי והשפעתו על הטבע והסביבה ופניה ישירה למטילים לתמוך ולעזור בשמירה על הטבע .

בנוסף התקיימו ימי נקיון בשיתוף הקהילה, מועצות מקומית וראשי רשויות בחברה הערבית בבית ג'ן, כאוכב אבו היגא, דיר חנא, כעבייה, טמרה ועוד.

צוות בית ספר שדה חוף כרמל פעל בחופים הבאים : מכמורת, בית ינאי, מעין צבי, מעגן מיכאל, גיסר אזרקא, נחשולים. לאורך כל הקיץ בכל ימי שישי המדריכים ערכו הסברה בחופי חוף הכרמל לעידוד ניקיון ושמירת טבע בשיתוף פעולה עם המועצה.

במסגרת יום ניקיון החופים הגדול הפעיל בית ספר שדה שקמים עמדות הסברה בחופי אשקלון וניצנים, בשיתוף עם אנשי הים התיכון- דרום ובשיתוף חיילי בט"ר ניצנים שהגיעו לעזור ולנקות.

צוות קהילת חיפה והסביבה הוביל את פעילות הנקיון באזור חיפה וקריות, בעזרת פעילים, חוגי הסיירות ומתנדבים רבים התקיימו הדרכות בתחנות השונות. הפעילות נעשתה בשיתוף פעולה של העיריה ורשות הטבע והגנים, ושימשה גם מנוף לשיתופי פעולה חדשים להרחבת הפעילות בנושא ים ומרינות. סה"כ, יותר מ-1500 משפחות, צעירים, מבוגרים, תלמידים, צופים, צופי ים והמון אנשים שאכפת להם, לקחו חלק בניקוי משמעותי בחופים, השתתפו בהדרכות סביבתיות. ומעל 20,000 עברו בעמדות הסברה בנושא שהיו מוצבות במשך חודשיים ברחבי העיר

בקהילת ירושלים השתתפו אלפי תלמידים מבי"ס חרדים בפעילות הסברה, הדרכה וניקיון באתרי הטבע העירוני. כמו כן התקיימו סיורים בנושא ברכס לבן.

במקביל, בוצעו הכשרות לתכניות החינוכיות "טבע נקי- זה בידיים שלנו" לכלל רכזי ומדריכי אגף חינוך, פותחו תכניות ופעילויות חדשות, והופקו ערכות הדרכה לכל היחידות. בתחילת 2021 נשלים את הכנתה של לומדה חינוכית בנושא הניקיון, וזו תוכל להעשיר את סל הכלים שלנו לעיסוק בנושא.

**קידום נושא הטיפול בפסולת בצה"ל**

במסגרת מיזם צבא הגנה לטבע – מפקדים לוקחים אחריות על סביבתם, נושא הטיפול הפסולת זוהה כנושא אסטרטגי. בהובלת ענף שוה"ם ותשתיות, גובשה תכנית אשר מתחילה את צעדיה הראשונים – תכנית מדידת הפסולת והמחזור בצה"ל ובשטחים הפתוחים, שמטרתה צמצום הפסולת הזמינה לבעלי חיים. התוכנית תספק למערכת הביטחון נתונים קשיחים אודות תמהיל הפסולת במחנות צה"ל ופוטנציאל המחזור לצד נתונים על פוטנציאל ההטמעה בפועל של הפרדת הפסולת, באמצעות מדדים מתחום הכלכלה ההתנהגותית.

בנוסף למדידת הפסולת במחנות, ומתוך הבנה כי הפסולת מהמחנות מגיעה אל השטחים הפתוחים או זולגת אליהם, אופיינה תכנית הגדרת סטנדרט פסולת, הפרדה ונקיון בשטחי האימונים - על-ידי יצירת פיילוטים היוצרים שינוי תשתיתי קבוע/זמני באזורי השהות של מפקדי וחיילי צה"ל. במהלך הפעילות ישולב גם מעקב אחר ההתנהגות בעלי החיים בהתאם לשינויים בניהול הפסולת במרחב יחידות צה"ל.

באמצעות שילוב נתונים אלו יתאפשר למקבלי ההחלטות במערכת הבטחון לבחון את מערך ניהול הפסולת ולהתאימו לממצאים ולהמלצות.

העיסוק בנושא הפסולת בצה"ל כבר צבר כמה "קבלות" בשנת 2020: לראשונה, במסדר רמטכ"ל ב-כ 130 יחידות צה"ל, בהובלת ראש אט"ל, נבחן ונמדד תחום הטבע והסביבה תוך דגש על עולם הפסולת; התקיימה תחרות הפרדת פסולת ומחזור בצה"ל; הוקם מנהל בעלי חיים והדברה הכולל 30 וטרינרים מקצועיים חוזרי שירות; הוקם מחדש ענף הגנת הסביבה באט"ל ומוקד מפגעים סביבתיים; בוצעה עבודה מטה בתחום הגדרת הפקודות והנהלים באג"ת. כל זאתזאת לצד מגמות העולות מלמטה למעלה בהקמת פורומים עצמאיים, צבאיים למחצה, על פלטפורמת הווטסאפ והרשתות החברתיות, של חיילים ומפקדים היוזמים שינוי בתחום צמצום השימוש בפלסטיק והמשבר הסביבתי תוך פיתוח אמצעי הסברה ועבודה מול גורמי מערכת שונים לקידום התחום. אלו מהווים מכפילי כח של הטמעת מסרי המיזם במערכת הצה"לית.

**אפליקציית דיווח "בשביל הטבע"**

עם סיום שנת 2020 השקנו גירסה ניסיונית לאפליקציית דיווח על מצב הניקיון ומדד העומס ב-350 אתרי טבע ברחבי הארץ. מטרת האפליקציה היא להוות רשת של אכיפה אזרחית, תשתית ציבורית באמצעותה ניתן יהיה ללחוץ על הרשויות להתאים את התשתיות לצורך בשטח, לאכוף, לבצע פעילות הסברה ועוד. המידע יעודד את הציבור להיות ער למצב הניקיון, לחשוף את מצב הניקיון באתרים השונים ולהעלות בכך את הנושא למודעות הציבורית באמצעות פרסום הממצאים באופן שוטף. האפליקציה הוכנה בלוחות זמנים קצרים מאוד (מאוד), בין היתר בזכות התגייסות נרחבת של רבים מעובדי האירגון בכתיבת תכנים, איסוף תמונות, הערות לגירסה הנסיונית ועוד. פרי המאמץ המשותף יהיה זמין בתחילת 2021 בחנות האפליקציות.

בשלושת חודשי מיזם הניקיון שבסוף שנת 2020 עמלנו על הכנתם של חומרי תוכן, הדרכה והסברה שישמשו אותנו בעתיד הקרוב והרחוק לעיסוק בנושא הניקייון

**הכנת חומרי הסברה בנושא ניקיון**

בימים אלה מופקת סידרה של 9 סירטונים קצרים הממחישים בדרך הומוריסטית את החשיבות שבשמירת הניקיון בטבע, בדגש על הנזק הנגרם מפסולת לחיות הבר. הסירטונים מתמקדים בכמה פערים הסברתיים נפוצים (כמו הנזק שבתליית שקית פסולת על עץ או הותרתה בשטח, או הנזק שבפסולת אורגנית) מעודדים את השימוש באפליקציה.

**הכנת לומדה משחקית**

בנושא הניקיון, שתהיה זמינה ומתאימה לשימוש במסגרות החינוך הפורמלי והלא פורמלי, ולטובת הציבור הרחב.

**עם הפנים לשנה הבאה**

מלימוד נושא הניקיון ברור לנו כי **כדי ליצור שינוי אמתי נדרשת גישה מערכתית הכוללת:  פעילות חינוכית, הסברה להגברת מודעות, מתן מענה תשתיתי הולם בשיתוף עם הרשויות המקומיות ואכיפה.** כמו כן, מאחר ומדובר בשינוי תרבותי, מדובר בתהליך האורך זמן, וכמובן משאבים.

בשנה הקרובה נעשה שימוש בשיגרת הפעילות שלנו באפליקציית "בשביל הטבע" ובחומרי ההסברה שחלקם עדיין בתהליך הפקה. כלים אלו יאפשרו לנו להמשיך להעלות את הנושא למודעות הציבורית, ולמקום גבוה בסדר היום.

בכדי ליצור רצף של פעילות, נמשיך במאמץ לגייס משאבים לביצוע "התכנית הגדולה" ליצירת מדינה נקייה, בין היתר באמצעות קואליצייה עם גופים נוספים העוסקים בתחום מקרב הממשלה, השלטון המקומי והחברה האזרחית.

**שטחים פתוחים**

המאבק לשמירה על השטחים הפתוחים מלווה את החברה להגנת הטבע מיום הקמתה. שמירה על שטחים פתוחים גדולים, רציפים, מייצגים ומנוהלים היטב - היא הדרך הטובה ביותר לשמור על המגוון הביולוגי, לשמור על הטבע. במדינת ישראל ההולכת ומצטופפת, שמירה על שטחים הפתוחים אינה פשוטה כלל ועיקר. צרכי הפיתוח הולכים וגדלים, והתחרות על הקרקע גוברת.

**כמה הצלחות שהושגו בשנת 2020 במאמץ המתמשך לשמירה על השטחים הפתוחים:**

**הגנה סטטוטורית על מסדרונות אקולוגיים** – בעקבות פעילות שלנו במוסדות התכנון, קודם הנושא בשנה האחרונה בצורה משמעותית ובימים אלו כל מחוז נדרש להכין תכנית סטטוטורית למסדרונות אקולוגיים במרחב.

**תכנית אסטרטגית** **לשטחים פתוחים** – במהלך השנה האחרונה, בעקבות פעילות שלנו, קודמה במנהל התכנון התכנית האסטרטגית לשטחים הפתוחים, היוצרת שכבת הגנה נוספת ומשמעותית לשטחים הפתוחים, שאינם זוכים היום להגנה מספקת.

**מדיניות אנרגיה מוטה שמירת טבע** – בשנה האחרונה הצלחנו להטמיע מדיניות של הגדלת יעדי האנרגיה המתחדשת, תוך צמצום הפגיעה בשמירת הטבע, וזאת ע"י הכוונתה לשטחים בנויים ומופרים.

**שמירה חולות נתיב העשרה** - שטחי חולות נתיב העשרה ניצלו ויהפכו לשמורת טבע שמגינה על חיות בר בסכנת הכחדה, שמסוגלות לחיות רק בחולות. מדובר בשטחי קק"ל, שביקשה לקדם בהם תוכנית לגריעת 800 דונם של שטחים טבעיים, על מנת לייעד אותם לחקלאות וחממות. בזכות ההתנגדות שהגשנו לתכנית, ביחד עם רט"ג, החליטה הוועדה המחוזית לתכנון ולבניה דרום להעדיף לקדם במקום שמורת טבע.

**עצירת התכנית להקמת אזור תעשיה באורון** – לאחר מאבק עיקש שניהלנו, ניתנה עמדה עקרונית של מינהל התכנון, המבטלת הלכה למעשה את תוכנית הענק של רשות מקרקעי ישראל להקמת אזור תעשייה חדש בבקעת אורון שבנגב.. בכך הצלחנו למנוע בנייה פגיעה אנושה באזור הנמצא בלב המרחב של ארץ בראשית. לעמדתנו אזור זה צריך להיות מבוסס על תיירות מדברית הרואה בטבע ובנוף נכס ולא נטל.

**הקמת קואליציה כנגד הבנייה בשער שומרון** – עבודה משותפת עם קבוצת פעילים נחושה בשם 'מצילים את נחל רבה' במטרה לשמור על השטח הערכי ויוצא הדופן הנמצא במרכז הארץ ובלב המסדרון האקולוגי הארצי , הצליחה בשלב זה לעכב את הפקדת התכנית. בשנה הבאה נמשיך לפעול בכדי להוריד את התכנית מסדר היום.

**הקמת קואליציה כנגד הבנייה בעמק השלום** – עיריית יקנעם מעוניינת להרחיב את שטח השיפוט שלה לטובת בנייה בסמוך לעמק השלום, מרחב בעל רגישות סביבתית גבוהה המיועד לשימור ואזור המשמש לפנאי ונופש לרבים – כוונה שבינתיים קיבלה גושפנקא מועדת הגבולות שהמליצה על העברת השטח ליקנעם. לאור איום מוחשי זה אנחנו שותפים מרכזיים לקואליציה רחבה שמובילה התנגדות ציבורית ומקצועית במטרה למנוע את העברת השטחים הרגישים לצורך הרחבה של יקנעם, על אף חלופות אחרות הקיימות לפיתוח העיר.

**מניעת פריצת דרך צבאית בחרמון** – השנה הצלחנו לסכל כוונה של מערכת הבטחון לסלילת דרך בשמורת טבע חרמון, אחד האזורים החשובים והערכיים בישראל מבחינה אקולוגית, ללא האישורים הנדרשים.

**קהילת ירושלים והסביבה** מלווה מקצועית את קבוצת הצעירים **"מצילים את הרי ירושלים"** שגייסו לאחרונה תקציב ש 400,000 ₪ למאבק למען הרי ירושלים ועצירת תוכנית הפיתוח ברכס לבן.

**מיזם צבא הגנה לטבע** בחר בנושא השריפות בשטחים הפתוחים, כאחד משני נושאי המיקוד לשנת 2020, בצד נושא הפסולת. שני נושאים אלו יוצרים טביעת רגל משמעותית של מערכת הביטחון על הטבע והסביבה.

בנושא מניעת השריפות, בהתאם לסיכום נציב הכבאות הראשי וסיכום קצין הבטיחות הראשי בצה"ל, הוקם צוות משותף בהובלת מבק"א, ובהשתתפות כב"ה וסגני מנהלי המחוזות ברט"ג, לגיבוש תכנית לצמצום שריפות בשטחי האש, הגדרת תכנית הכשרה למפקדים וחיילים ויעד ברור של צמצום שריפות באימונים בשנת 2021.

**אתגרים לשנת 2021:**

**רכבת לאילת** - התכנית להקמת מסילות ברזל לאילת עתידה לחזור לשולחן התכנון בעקבות הסכמי השלום עם מדינות המפרץ, ולאחר שנים של הקפאה. לפני מספר שנים פרסמנו דוח מומחים רב תחומיים שהראה בצורה ברורה שהפרויקט לא ישיג את יעדיו מחד אך יגרום לנזק סביבתי אדיר מאידך. הדוח שלנו היה הגורם המרכזי בעצירת התכנית עד כה, אך כעת כאמור התכנון ממשיך ומאיים על מפרץ אילת, הערבה והנגב.

**מפרץ אילת** – בעקבות הסכמי השלום עם מדינות המפרץ, התחדשו היוזמות של קצא"א להעברת נפט דרך מפרץ אילת מה שעלול לפגוע אנושות בשונית של מפרץ אילת, שונית בעלת חשיבות בין לאומית מהמעלה הראשונה. נוסף לכך המדינה יוזמה העברת קו גז ממרכז הארץ לאילת במטרה לאפשר ייצוא שלו. שני איומים אלו, בשילוב התכנית לנמל תעלה עבור הרכבת, מעלים צל כבד על עתידה של אילת כמרחב הנשען על משאבי הטבע שלו ובראשם המפרץ. בשנה הקרובה נפעל עם קואליציה רחבה, ובהובלה משותפת עם בית ספר שדה אילת, במטרה למנוע יוזמות אלו ולחזק את התפיסה של עיר תיירות ונופש הנשענת על משאביה הטבעיים.

**שדה תעופה משלים בנבטים** - ההכרעה על המיקום המועדף של שדה התעופה המשלים לנתב"ג צפויה להתקבל בשנה הקרובה ע"י המועצה הארצית לתכנון ובנייה והממשלה. מול החזית הרחבה ותמימות הדעים בדבר העדיפות הברורה להקמה בנבטים מהשיקולים החברתיים – סביבתיים והכלכליים, חלופה בה אנו תומכים, עומדת התנגדות מערכת הביטחון בלבד. השנה נמשיך לפעול במסגרת הקואליציה הרחבה במטרה להוביל להחלטה הנכונה של בניית שדה התעופה בנבטים ולא ברמת דוד בעמק יזרעאל..

**ניו מג'דל** – במחוז צפון מקודמת תכנית להרחבת מג'דל שמס לאחד האזורים הרגישים והייחודיים במרחב מבחינה בוטנית וגיאולוגית – הר קטע. לתפיסתנו ישנן חלופות נוספות היכולות לתת מענה לצרכי הישוב ונמשיך גם בשנה הקרובה, בה צפויות להתקבל הכרעות, לפעול על מנת לדחות את התכנית ולשמור על השטח הערכי.

**מגוון ביולוגי וטבע עירוני**

הגנה על הטבע, זו המטרה לשמה הוקם האירגון שלנו, ולשמה אנו פועלים עד היום, כל יום, במגוון כלים ודרכים.

נושאים סביבתיים לצערינו נמצאים במקום נמוך מזה שהם ראויים לו בקרב מקבלי החלטות, ובתוך הנושאים הסביבתיים – העיסוק בטבע ובמגוון הביולוגי נמצא שנים רבות מדי בתחתית של התחתית. בשנה האחרונה ניתן לזהות מגמה חיובית בתחום זה, שנקווה כי תוביל לתוצאות אפקטיביות. מגיפה הקורונה, שכמו מגיפות קודמות לה פרצה כתוצאה מאכילה וסחר בחיות בר, ותנאי גידול ירודים של חיות משק – העלתה את המודעות לתלות של הבריאות שלנו כחברה אנושית בבריאותן ויציבותן של המערכות האקולוגיות. תובנה זו היא עדיין לא נחלת הכלל, ולא חלחלה דיה בקרב מקבלי החלטות.

כמה מהצלחות שנת 2020:

**התקדמות בהגנה על חיות הבר** - שנת 2020 הייתה אחת השנים הטובות לחיות בר מבחינת תשומת לב רגולטורית מזה זמן רב, וזאת בזכות קמפיין ציבורי גדול שהובלנו לאיסור הצייד הספורטיבי. השרה להגנת הסביבה אסרה על ציד של מיני ציפורים בסכנת הכחדה – התור והשלו בהוראת שעה לשנה אחרת. בנוסף, נאסר השימוש במלכודת שמע למטרות ציד, מלכודת המאפשרת ציד משמעותי בהיקפיו.

**התקדמות בחוק ההרעלות** -השנה הוגש על ידי המשרד להגנת הסביבה תיקון לחוק להגנת חיית הבר- הרעלות ,שנועד לתת מענה לאחד האיומים הגדולים על חיות הבר בישראל כולן, ובראשן - הנשר המקראי. הרעלות הן הגורם המרכזי להעלמות הנשרים מנופי ארצנו. למרות שהרעלה היא אסורה על פי חוק, בפועל, בלתי אפשרי לאכוף את החוק בשל העובדה שהעבירה נעשית בשטחים פתוחים ללא עדויות. לכן, החקיקה החדשה מייצרת לראשונה כלי אכיפה וענישה אפקטיביים שיביאו להפסקת ההרעלות והצלות חיות הבר. החוק בשלב זה סיים הליכי שיתוף ציבור, ושנת 2021 תהיה בתקווה השנה בה הוא יאושר סופית בכנסת.

**תאורה המתחשבת בסביבה ובבעלי החיים** – לאחר תהליך עומק של שנתיים עם חברת מקורות, הוחשכו 50 מתקנים הממוקמים באזורים בעלי רגישות אקולוגית גבוהה במרכז הארץ. כמו כן, הוטמעו נהלים פנימיים בחברה המחייבים תכנון תאורה מושכל ושימוש בגופי תאורה ספציפיים המצמצמים את הפגיעה בטבע תוך שמירה על צרכי ואילוצי החברה.

**אתגרים:**

**אישור התיקון לחוק הגנת חיית הבר** - בשנת 2021 נמשיך לפעול על מנת לאשר את התיקון לחוק להגנת חיית הבר, שיאסור על הציד הספורטיבי במלואו.

**אישור חוק ההרעלות** – בשנת 2021 נמשיך לפעול ולקדם את החקיקה שתגביל את השימוש ברעלים העלולים לפגוע בחיות הבר, תחמיר בענישה ותקל על האכיפה. כל אלו חיוניים על מנת להימנע מאירועים כפי התרחשו לפני מספר שנים עת הורעלו מחצית מאוכלוסיית הנשרים ברמת הגולן

**תאורה מתחשבת בסביבה**: לקראת 2021 אנו ממשיכים לעבוד כיום על החשכה ושדרוג המתקנים הממוקמים באזורים בעלי רגישות אקולוגית ביתר המרחבים כמו גם בניית יום עיון עבור כלל הגורמים הרלוונטיים במקורות אשר יספק את הכלים הנדרשים להטמעת ההמלצות בשלבים השונים: תכנון, ביצוע ותחזוקה.

**טבע עירוני**

אין ספק שמגיפה הקורונה על מגבלותיה, עשתה יחסי ציבור מצויינים לטבע העירוני. התקנות שאילצו אותנו להישאר ברדיוס הקרוב לבית – 100 מטר בסגר הראשון, ו-1,000 מטרים בסגרים הבאים – גרמו לכולנו להבין ולהרגיש על בשרינו את החשיבות של טבע עירוני, את החשיבות של קיומו של טבע גם קרוב לבית.

רבים מאיתנו גילו מה יש (או אין..) קרוב לביתם, וכמה חשובה הנגישות לטבע, גם ובעיקר באזורים העירוניים.

בכדי לחשוף ולהנגיש לציבור את המידע על אתרי הטבע סביב הבית השקנו **מפה אינטראקטיבית** שבעזרתה ניתן למצוא מקומות לטייל בהם במרחק של עד 1,000 מטר מהבית, וכוללת אלפי אתרי טבע ונחלים ברחבי הארץ. במפה נתן להקליד את שם מקום המגורים וכך לגלות היכן אפשר לטייל, או לשוטט על המפה, ללא הכנסת מיקום מסוים, ולמצוא את כל אתרי הטבע הנמצאים בכל אזור. הכנת המפה התאפשרה כמובן בזכות המידע הרב שהוכן ונאסף במסגרת עשייה של למעלה מעשור בתחום הטבע העירוני.

המפה גם זכתה לחשיפה תקשורתית מרשימה. עוד לא ראיתם את המפה, ולא בדקתם מה נמצא אלף מטר ממקום מגוריכם? כנסו לקישור ותגלו - <https://www.teva.org.il/Stop_Initiatives>

במהלך שנת 2020 התמקדה יחידת הטבע העירוני בסיוע לרשויות מקומיות וועדי פעולה ציבוריים בקידום הקמת אתרי טבע עירוניים. צוות היחידה פעל לקידום פארק נחל זימרי בירושלים, פארק צבאים חדש בבירה וכן קידם מספר תוכניות בנושא נגר עירוני מקיים עם חברת ערים. במהלך השנה בוצעו מספר רב של סקרי טבע עירוני שהבולטים בהם הם סקר אגן עין כרם עבור עיריית ירושלים וסקר אגן הקדרון העליון עבור רשות ניקוז ים המלח. מרכיב חשוב נוסף היה פעילות הסברה אינטנסיבית על חשיבות תשתיות טבע בסביבה העירונית בזמן מגיפה.

בשנת 2021 תתמקד היחידה בקול קורא חדש של המשרד להגנת הסביבה למיפוי תשתיות טבעיות ומפגעים בערים ומועצות אזוריות בהיקף גדול. הקול הקורא יספק מידע זמין לטובת תכנון וניהול לעירוני מקיים שימתן את השפעת תהליכי הפיתוח על הטבע בערים ובישראל בכלל.

**מדע אזרחי**

כגוף סביבתי וציבורי, ניטור אזרחי - איסוף מידע בדבר חיות וצמחי בר מן הציבור – משקף את תמצית העיסוק שלנו, חיבור בין אדם וטבע. המידע, הנאסף מן הציבור, מאפשר להרחיב את בסיס המידע בדבר שכיחותן ופריסתן של חיות הבר בארץ, ומאפשר בה בעת לציבור הרחב להיות פעיל, לאסוף מידע ולהיות שותףלמאמצי ההגנה על הטבע הישראלי.

בשנת 2020 נולדו ארבעה פרויקטים חדשים של מדע אזרחי בחברה להגנת הטבע:

**נמלת האש הקטנה** - מעל 4500 אנשים דיווחו על מיקומן של נמלות אש. בזכות הדיווחים הרחבנו את הבנתנו לגבי התפוצה וההתפשטות של המין הפולש הזה וגילינו עשרות יישובים חדשים נגועים. בשיתוף המשרד להגנת הסביבה, נפנה לרשויות לעודד את הטיפול וההדברה ולמנוע המשך התפשטות.

**גחלילית** - 1400 דיווחים שונים על גחליליות, לימדו אותנו שיש גחליליות בישראל בכל האזור הים תיכוני, מהחרמון ועד באר שבע, ובעיקר בכרמל ובהרי ירושלים. מרבית הפרטים דווחו משטחים טבעיים, אך גם בגינות הבתים נצפו גחליליות (בעיקר זחלים) . באופן מפתיע, נצפו גחליליות גם ליד שטחים חקלאיים בניגוד להנחת יסוד שחומרי הדברה המשמשים בחקלאות, יימנעו נוכחות של גחליליות.

**עטלפים ביום** - על מנת להבין את התופעה המוזרה של עטלפים הפעילים ביום, ביקשנו את עזרת הציבור בדיווחים על עטלפים שהם רואים בשעות האור. מעל 250 עטלפים כאלו נצפו, רובם בתל אביב אבל גם בחדרה, בקריות, בירושלים ובאתרים אחרים. חלקם הגדול נצפו אוכלים על עצים כמו פיקוס, שקמה ואזדרכת. בזכות הדיווחים הללו החל מעקב אחר העטלפים באמצעות מישדורם ושימוש במצלמות מעקב.

**ניטור סחף בקישון** - קבוצת מתנדבים תושבי אגן הקישון החלו לסייע למחקר של התחנה לחקר הסחף במשרד החקלאות ,כשהם "מאמצים" את מתקני הדיגום הפרוסים ביובלי הנחל ומעדכנים על מצבם.

**אתגרים:**

בשנה הבאה אנחנו מזמינים את הציבור להמשיך לדווח בפרויקטים אלו כמו בפרויקטים ותיקים יותר - ספירת הציפורים הגדולה שמתרחשת בימים אלה, ( ינואר(, ספירת הפרפרים באפריל, סקר הכלניות, דיווחים על סלמנדרות, קיפודים, צבאים, חיות בר דרוסות, טבע עירוני ובפרויקטים החדשים שיוולדו.   
בנוסף אנו שוקדים על הקמת מיזם של ניטור נחלים (RiverWatch) בו נבקש את עזרת הציבור לדווח על מפגעים בנחלי ישראל.

**ציפורים**

מרכז הצפרות הישראלי שלנו נולד מפרויקט לשימור קן של עיטים בסוף שנות ה-,70 ומאז ועד היום עוסק במחקר ולימוד השטח, למען השמירה על מגוון העופות בישראל. עיקר עיסוקו של המרכז הוא בשימור מינים בסיכון, ובשימור בתי הגידול החשובים לקיומם. פעם אחר פעם אנחנו יוצאים למאבקים ציבוריים למען הציפורים ויחד אתכם רושמים לא מעט הצלחות.

בשנת 2020 נכנסנו לשנת הפעילות העשירית של "קרן הדוכיפת", וזו הזדמנות נוספת להודות לרחלי ומשה ינאי, התורמים שהקימו וביססו את "קרן הדוכיפת", למרק גלפנד ולתורמים נוספים, שבלעדיהם לא היינו מגיעים לפעילות מתמשכת ורבת הצלחות של למעלה מ-40 מיזמים לקידום הצפרות בישראל.

ההיבט המחקרי לשמירת הטבע קיבל בשנה האחרונה חיזוק בחזון משותף ל"קרן הדוכיפת", החברה להגנת הטבע והאוניברסיטה העברית..

השנה ציינו 40 שנה להקמת מרכזי הצפרות. עקב מגבלות הקורונה בוטל השנה יום העיון ה-41 לצפרות בחנוכה, ובמקומו וקיימנו 10 הרצאות בזום, ובחמישה ערבים התקיימה הדלקת נרות חגיגית עם שיחה קצרה של 10 דק', ושאלות ותשובות לשני מרצים מדי ערב. כמו כן התקיימו סיורים בחמישה אתרי צפרות בארץ אליהם נרשמו כ-1400 מטיילים. האירועים זכו להצלחה רבה, וניכר כי ציבור המשתתפים הנאמן של ימי העיון השנתיים – יום העיון השנתי לצפרות המתקיים בחנוכה מדי שנה, ויום העיון "דרך הנשר בשמיים" שמתקיים מדי שנה בשיתוף עם חיל האוויר – עקבו אחר הפעילות מותאמת הקורונה ולקחו חלק בפעילות.

בזירה החינוכית - הפעילות החינוכית "כן לציפור" נמשכת מזה עשר שנים ונוחלת הצלחה רבה. הפעילות כוללת 95 בתי ספר מחציתם במגזר הערבי והדרוזי, ו- 450 בתי ספר במדע וטכנולוגיה.

מיזם התנשמות הגיע ל 5,000 תיבות קינון לתנשמות בישראל. המיזם גם פרץ לגבולות חדשים ביוון וקפריסין,

מיזם המצלמות on-line, מהווה פעילות מחקרית- ציבורית יוצאת דופן לחשיפת הנושא לציבור הרחב בארץ ובעולם. מגיפת הקורונה הכפילה את החשיפה למיזם יוצא הדופן - 6 מיליון כניסות בשנה שעברה הכפילו את עצמן בעקבות הקורונה ל-12 מיליון כניסות השנה. הצפייה היתה בחיוויאי, בעקב העיטי, בנשר, ברחם ובתנשמת.מיזם זה הוא דגם לשיתוף פעולה מוצלח עם רשות הטבע והגנים וצבא הגנה לטבע .

השנה גם הוספנו פרסי הערכה ל"מתמיד" שהגה יוסי כפיר, לעודד צפרים ללא רקע אקדמי, ופרס לצעירים מצטיינים התורמים לצפרות על שם עמית גפן ז"ל.

בהובלת מרכז הצפרות ותרומה מטורונטו בקנדה, משוקמים שני ריכוזים של בריכות דגים בקיבוץ כפר רופין ובקיבוץ מעגן מיכאל והופכים לאתרי צפרות ופיתוח בתי גידול לציפורים כמיזם פורץ דרך,. המאמץ לשיקום בתי הגידול הללו ולשילוב של פעילות ציבורית וחינוכית בהן – ימשיך גם בשנת 2021.

השנה קיימנו גם סדרה של הרצאות צפרות שעברו לזום, עם מאות מאזינים בכל הרצאה.

**שבילים**

גם בשנת הקורונה המשכנו לסמן שבילים, ובעיקר התמקדנו בתחזוקת הסימון של שבילים קיימים.

שינויים עיקריים שבוצעו בשבילים הארוכים: העברנו את שביל ישראל בנתניה דרך בריכת דורה, ואת שביל הגולן דרך הר אביטל.

בשנת 2020, לאחר 3 שנות עבודה, הושלמה הכנתו של סט המפות בפורמט החדש, המלבני, פורמט נוח לקיפול שנכנס בדיוק לכיס מכנסי הדגמ"ח.

במהלך הכנת הסט נערכה חלוקה מחודשת בין המפות השונות, באופן שאזורים מטויילים מאוד ועתירי שבילים לא יחצו בין שתי מפות – לדוגמא שטח מפה 14 מכסה את שני המכתשים, הגדול והקטן. האירגון מחדש הביא גם לירידה במספר המפות: במארז החדש יש 17 מפות, כאשר במארז הותיק היו 19. כמו כן, המפות החדשות מצופות בשיטה מתקדמת יותר ל'ניילון' המפות (למינציה).

בשנת 2020, עם האצת המעבר לשימוש בכלים דיגיטליים, התחלנו למכור את המפות גם באמצעים מקוונים - פלטפורמת האיוונט באז ווואלה שופס. מהלך זה חושף אותנו לקהלים חדשים, ומאפשר להגדיל את המכירות והרווחים.

ומה בשנה הבאה?

* שביל ישראל: המשך המתווה להרחקת השביל מכבישים, הארכת השביל עד לחרמון ושיפורים נוספים בתוואי.
* סימון שבילים חדשים באזור הר עריף, באזור ניצנה בגליל התחתון ובאזורים נוספים.
* תחזוקת הסימון בשבילים הקיימים.
* הוצאת מהדורת 2021 מעודכנת למספר מפות.

**2020 במספרים**

30,500 משקי בית חברים בחברה להגנת הטבע

431,970 ילדים ובני נוער טיילו איתנו, במסגרת 10,073 ימי הדרכה.

5,606 אנשים טיילו איתנו ב'ירוק הדיגיטלי' (בחודשים יולי עד דצמבר) ב 136 טיולים. 215 טיולים עלו לאוויר, 59 התבטלו עקב מזג אוויר או סגר.

6,037 מטיילים השתתפו בפסטיבל חול המועד בחנוכה 2020

28,000 תלמידים וצוותי הוראה השתתפו בתכניות של חינוך סביבתי בבתי ספר וגנים בפעילות מתמשכת לאורך השנה

66,000 משתתפים מהציבור הרחב באירועים קהילתיים, סדנאות, הרצאות ודוכני הסברה

2200 פעילים לקחו חלק בקבוצות שאנו מובילים ברחבי הארץ

114,500 עוקבים בדף הפייסבוק הראשי שלנו

2.863 מליון חשיפות לפייסבוק (מספר הגולשים שנחשפו לפחות לפוסט אחד שלנו לפחות פעם אחת), עלייה של 61.5% ביחס לשנה שעברה

18,000 עוקבים באינסטגרם שלנו (גידול של 15,000 עוקבים מתחילת 2020!)

1.037 מליון חשיפות לאינסטגרם (עליה של 91.6% ביחס לשנה שעברה)

16,200 חברים בקבוצות הפייסבוק של הקהילות שלנו, 8,000 חברים נמצאים בקבוצות הפייסבוק של בתי ספר שדה וכ- 2000 באינסטגרם.

**חינוך קהילה וטיילות**

פעילות אגפי החינוך המשיכה במלוא המרץ לאורך כל השנה. בסגרים ובתקופת המגבלות על יציאה למרחב הפתוח - באופן מקוון , ובין הסגרים – בפעילות בחוץ, בקייטנות החופש הגדול, בטיולי המשפחות, הכשרת מדריכים ועוד.

התקופה המורכבת זימנה בתוכה גם הזדמנויות לא מבוטלות. הבחירה, להמשיך ולקיים פעילות חינוכית וערכית, דרשה מכלל היחידות התארגנות והתאמות, והעשייה הענפה מדברת בשם עצמה. אין ספק כי הטיילות החינוכית ספגה מכה משמעותית בשנת הקורונה, וטיולים רב יומיים לא התקיימו כלל ואינם נראים בעתיד הנראה לעין, אך העשייה החינוכית לא פסקה ומצאה אפיקים חדשים. להלן עיקרי הדברים, מצפון לדרום:

**מל"ש גליל מזרחי**

בעקבות הקורונה ,הש"ש של המל"ש התנדבו בקהילת קריית שמונה, בין היתר בהוצאת תלמידים לנחל הזהב הסמוך, ב"סיירת מה נשמע", ברחבי העיר עבור ילדים ובני נוער שמסתובבים בחוסר מעש, ואפילו סייעו בשיפוץ גן של ילדי חינוך מיוחד. הש"ש הנמרצים שלנו העבירו כ-  100 מפגשי חינוך סביבתי חווייתיים גם במסגרת בי"ס של החופש הגדול .פרויקט "מחוברים לטבע" בשכונות בקרית שמונה יצא לדרך במהלך הקיץ בהשתתפות 200 תושבים במפגשי אחר הצהריים אותם הובילו הש"ש שלנו.

**בית אוסישקין**

המקום עבר שיפוץ משמעותי של אגף הארכאולוגיה ונפתח מחדש לקהל באמצע יוני. במהלך הקיץ ביקרו במוזיאון קרוב ל 3000 מבקרים . החל מהסגר השני הוא סגור. המוזיאון השתלב בפעילות תרבות כלל אזורית – "עכבר הכפר". כל צוות המוזיאון והמל"ש השתלב בהדרכות ואירח קבוצות גימלאים רבות. בתי ספר מהאזור הגיעו לימי פעילות מלאים של 5 שעות במוזיאון ובחצר. כמו כן הוכנה תכנית לשדרוג שלב ב' של המבנה של האגף הזואולוגי, ואנו בעיצומו של תהליך גיוס משאבים למימושו.

**בית ספר שדה גולן וחרמונים**

קיים במהלך הקיץ פעילויות מגוונות בבתי הספר של החופש הגדול, סיורים לקהל הרחב בפסגת החרמון בשיתוף עם אתר החרמון, סיורים בגבעות הקרב וטיולים למעיינות נסתרים ברמת הגולן,אותם גילינו יחד עם מטיילים מכל הארץ. צוות בית ספר שדה גולן וחרמונים השתתף בחפירות הצלה של רשות העתיקות ליד הישוב חיספין.

**מל"ש גליל מערבי**

בעטיה של הקורונה הצוות הצעיר השתכלל והפך לסיירת חינוך סביבתי : פותחו תוכניות חינוכיות ומסלולים חדשים מבוססי טבע, מקומי בסמוך לבתי"ס, שהחליפו את מסגרת הטיילות שנאסרה. תוכניות שונות עברו התאמה ולבשו צורה חדשה . בקיץ הוקמה קבוצת **ותיקי שומרי הנחל במטה אשר**. בימי הסגרים הדור הצעיר השתלב בסיוע לקהילות שונות במעלות ובשלומי.

**בקהילת חיפה** הופעלו תוכניות עם מדריכי חנ"ס בלמידה מרחוק במספר בתי ספר בעיר, פעילות החינוך הסביבתי המשיכה במלוא הכוח במסגרת בי"ס של החופש הגדול. אלפים השתתפו בדוכני הסברה על הניקיון ופעילויות מגוונות נוספות בהובלת הקהילה הימית ראש כרמל .

**בקהילת חדרה** התקיימה פעילות חינוך סביבתי במסגרת "בי"ס של החופש הגדול", כמו גם פעילות בגני ילדים. ביום הבחירות לכנסת ה-23 התקיימה פעילות "יום הכריש" בה השתתפו אלפי אנשים.

**ביס"ש חוף כרמל**

בשנת 2020 פרץ בית ספר שדה את הגבולות הגיאוגרפיים. בי"ס שדה לא רק צלח את משבר הקורונה אלא הגדיל את קהילת הלקוחות שלו.:

* התקיימו הכשרות מקצועיות רבות משתתפים- למורי דרך, תו תקן, קורס צפרות מקצועי, הרצאות לגמלאים והכל בלמידה מרחוק.
* החינוך הסביבתי בכל המועצות במרחב התרחב והשתכלל - תכניות חקר באתרי טבע עירוניים, ימי יער כאלטרנטיבה לכיתות ה-ו, זאת במקום הלמידה מרחוק.
* יצירת פלטפורמה קהילתית לטיולים ב1000 מטר באמצעות משחקים באתרי הטבע העירוניים במועצות האזוריות מסביב..
* הפעלת שיעורי זום בנושאי טבע וצפרות בכל הסגרים.
* פתיחת מועדון צפרות לנוער שנפגש אחת לחודש.
* הגדלת הפעילות לקהל הרחב - כמות אדירה של סיורי צפרות, סדנאות של מלאכות קדומות, טיולי משפחות בכרמל, גם בתקופות שבין הסגרים..
* כמידי שנה התקיים קורס צפרות במרכז הצפרות במעגן מיכאל, להדרכה במרכז ולהעמקה עבור מדריכים וחובבי צפרות. בשל הקורונה נאלצנו להעביר אותו לזום. השינוי זימן קורס גדול מתמיד - נרשמו לכ- 90 משתתפים, ביניהם גם צוותים צעירים של בתי ספר שדה אחרים וגם אנשים מכל רחבי הארץ.
* קבוצת הפייסבוק של בית ספר שדה היתה פעילה במיוחד, עם תוכן רלוונטי לפעילויות עם הילדים, לחקירת הטבע מחוץ לבית ולשימוש מושכל בו.

**חברה ערבית**

לראשונה התקיים טיבוע ציפורים בערבית בשידור חי למשך שעתיים, השידור נצפה בגנים ובבתים. בנוסף התחלנו בפרויקט מפה ירוקה "יש מורשת וטבע בכפר" בדגש מקומות קדושים בכפרים הדרוזים בשיתוף עם המועצה הדתית ומרכז המורשת הדרוזית ופרויקט חדש עם מועצה מקומית מעאר בנושא הקמת מסלול מורשת וסביבה.

הוגשו יותר מ 8 קולות קוראים בישובים הערביים בהם אנו מטמיעים ערכי קיימות בקרב הקהילות, שיתוף פעולה של הרשויות המקומיות בצפון ומרכז הארץ והמשרד להגנת הסביבה .

מפגשי **חינוך סביבתי וחוגי סיור** עם חניכים מישובים שונים כהמשך לפעילויות שהתחילה לפני מגפת הקורונה, הפעילויות מגוונות ואטרקטיביות שהתקיימו דרך הזום .

התקיימו **סמינרים לנוער** שכללו סדנאות בנושא מנהיגות חברתית וסביבתית, כל סמינר ארך חמישה ימים, החניכים רכשו מיומנויות הדרכה ,והשתתפו בימי פעילויות שמירת טבע בשטחים פתוחים ותכננו ימים סביבתיים.

כ 10 קבוצות קבועות של מבוגרים טיילו בטבע הירוק שלנו, בין הגליל לכרמל בין חופי הים לבקעות .

**קהילת מודיעין**

בסיוע הש"ש הנהדרים שלנו, קיימה הקהילה בקיץ סדנאות שטח לילדי העיר בגבעת הברושים. הסדנאות עסקו בצפרות ושדאות, והיו הצלחה גדולה. סה"כ התקיימו במודיעין 46 סדנאות הישרדות לילדי העיר, והופעלה תוכנית חינוך סביבתי לכלל תלמידי כיתות ה' ו' בעיר ב 250 "קפסולות". בחופש הגדול הופעלה גם פעילות חנ"ס ביהוד. בתקופות הסגר הפעילה הקהילה משחקים וחידונים רבים בקבוצת הפייסבוק.

**קהילת תל אביב והסביבה**

בקהילה התקיימו סדנאות בזום לתלמידי על יסודי ברשת אורט, וטיולים בטבע העירוני לילדי גן בת"א הרצליה וברמה"ש. התקיימו סיורי משחק "טרז'ר היט" באופן עצמאי ל-1000 משתתפים בפארק הירקון ובחורשת דרזנר – הכל תוך הקפדה על מגבלות הקורונה!. לקראת סוף השנה, בחנוכה, התקיימו סיורי עששיות. לאורך כל השנה התקיימו קורסים לפעילים באמצעות הזום.

**במהלך משבר הקורונה ביצענו איחוד ניהולי של קהילת מודיעין וקהילת תל אביב, והן פועלות כעת כיחידה אירגונית אחת בניהולה של אביטל יוגב.**

**קהילת ירושלים**

במהלך השנה קיימה הקהילה פעילות חדשה לחט"ב בהנחיית צוותי הוראה והפקת חומרים ללמידה מרחוק לפעילות חוץ כיתתית, התקיימה גם פעילות עם צוותי הוראה.   
במישור הציבורי קבוצת ותיקים בסביבה במבשרת ציון פועלים לפתח ולטפח את פתחת נחל ארזה ולהכשירו כאתר טבע עירוני לרווחת תושבי מבשרת. הקהילה מקיימת פעילות מגוונת בפייסבוק ,ובהפגנות ובסיורים כשניתן. הקהילה מלווה מקצועית את קבוצת הצעירים "מצילים את הרי ירושלים".

בבית לוי אשכול – ארחנו בראשית השנה את מנכ"ל משרד החינוך וקבוצות חיילים ומורים, אך עם פרוץ הקורונה לצערנו הבית נותר סגור רוב הזמן.. בקיץ הספקנו לפתוח לתקופה קצרה עבור הנופשים שהגיעו לעיר, ובראשית השנה הכשרנו 3 בנות שרות לאומי חדשות, בתקווה לפתיחה מחודשת בקרוב.

**בית ספר שדה עפרה**

למרות שנת הקורונה הצליח צוות ביס"ש להדריך בקיץ אלפי תלמידים במאות ימי פעילות במסגרת קייטנות הקיץ.

שיתוף הפעולה עם המועצה האזורית בקעת הירדן מממן משרה של פרוייקטור לטובת יזמות חינוכית סביבתית.

בחנוכה טיילו איתנו כ-4500 איש בארמונות החשמונאים ובמירוץ הבקעה. ובדצמבר הוצאנו 227 טיולי נוער דרך מיזם הנוער בשיתוף המשרד להשכלה משלימה.

בין לבין גייסנו תקציב לשיפוץ פנים של המשרדים., השיפוץ יושלם בתקופה הקרובה.

**בית ספר שדה שקמים**

עד פרוץ הקורונה התקיימה טיילות חינוכית בכל המרחב, והדרכת מספר ימי שיא בית ספריים לבתי ספר מכל המרחב. לאחר פרוץ הקורונה התמקד צוות בי"ס שדה בפעילות הפגה ופנאי:  הוצאת מטיילים רבים הצמאים לטבע וחוץ לסביבה הקרובה והרחוקה ממקום המגורים.

במהלך כל השנה חשפנו אלפי מטיילים מכל הגילאים למאבקי שמירת טבע בדיונה הגדולה באשדוד, בסיורים לימודיים וחוויתיים, הוצאנו מאות משתתפים לסיורי עששיות חוויתיים בכל האזור, קיימנו פעילויות הסברה וסיורים רבים במסגרת מיזם הנקיון והמשרד להשכלה משלימה. כמו כן פעלנו רבות בתחום ההכשרה בניהול וריכוז קורסים, בקמפוסים, בהשתלמויות פנימיות וחיצוניות בהדרכת הצוות הבוגר של שקמים.

בין לבין קיים צוות בי"ס שדה שיתוף  פעולה ענף עם רשות הטבע והגנים בתצפיות, סריקת ושחרור צבי ים. הצוות גם הפעיל תחנות הסברה בחוף ניצנים ובבריכות מי התהום (אגם ניצנים).

זכינו לארח את  מנכ"ל המשרד להשכלה גבוהה ומשלימה וצוותו, המדריכים של ביס"ש שקמים התנסו מולם בהדרכת האמת הראשונה שלהם, וקצרו שבחים ומחמאות!

**קהילת באר שבע**

הקהילה פיתחה תכנית חדשה עם מנהלות בתי"ס באגף החינוך. צוות ביס"ש הר הנגב השתלב בפעילות החינוך הסביבתי שנמשכה בעיר. הפעילות הקהילתית נסובה בעיקר סביב סוגיית הניקיון .

**בית ספר שדה הר הנגב**

צוות בית ספר שדה, שמתמחה בהדרכות אסטרונומיה וצפייה בטלסקופים, היה גורם מרכזי בהדרכות אסטרונומיה במהלך הקיץ. בשיתוף משרד המדע, התקיים אירוע שנמשך 6 ימים ברציפות, בו הדרכנו ערב ערב פעילויות אסטרונומיה וסיורי עקרבים לכל המבקרים באזור.

צוות הבי"סש היה פעיל במאבק כנגד העברת המפעלים לאזור התעשיה אורון, עסק בסיוע לסימון שבילים וסיוע לסידור אבנים יחד עם רשות הטבע והגנים.

המדריכים פגשו אלפי אנשים בהדרכות טיולי משפחות במרחב הנגב,  והדרכות תלמידים בחינוך הסביבתי. ברמה הקהילתית לקחנו חלק בקורס גיאופרק של מרכז המדע, שמטרתו חיבור הקהילה לארץ המכתשים.

**בית ספר שדה אילת**

למרות הקשיים, לבית ספר שדה אילת היו השנה הצלחות ופריצות דרך:

* זיהוי האתגר של בתי המלון בלספק תוכן לאורחי המלונות ושיווק הדרכות וסיורי עששיות.
* זיהוי הצורך של המשפחות האילתיות בסוף אוגוסט במסגרת לילדים וביצוע קייטנת יום לילדי אילת בבית ספר שדה בפעם הראשונה
* הקמת מערך טיולים מאורגנים ופעילויות לקהילה ולאורחים באילת שהוציא למעלה ממאה פעילויות בין הסגרים
* פתחנו קבוצת וואטסאפ לטיולים ופעילויות, אליה הצטרפו למעלה מ200 איש, במקביל פתחנו קבוצת פייסבוק שהתחילה לפעול במאי והיום מונה כבר קרוב ל1000 איש
* העברת פעילויות זום ופעילויות חינוך סביבתי בבתי הספר והגנים הילדים, והדרכת בתי הספר במסגרת פעילות "בית הספר של החופש הגדול" בהצלחה גדולה.
* סיורים וירטואליים עם תאגיד התיירות של אילת באתרי טבע.
* פעילות באתגרי שמירת טבע - הנושא החם ביותר עכשיו הוא צינור הגז והנפט, בנושא זה הוביל צוות בית ספר שדה אירוע זומי של שיתוף ציבור, בו השתתפו בו למעלה מ160 איש.
* הרצאות צוללים לחינוך קורסי כוכב ראשון בצלילה במטרה ללמד את הצוללים כיצד להיות צולל שומר טבע.
* וובינרים בנושא רצועת הכרית בשיתוף עם חברת צלילה בכל העולם wildive .

**הכשרה**

הכשרת המדריכים נמשכה לאורך כל שנת הקורונה, וזה כלל לא מובן מאליו: מיונים, הכשרות, קליטת הקומונות של הדור הצעיר, הכל המשיך בהתאמות ובגמישויות שהתחייבו מתקנות הקורונה והמגבלות שעודכנו מעת לעת.

קורס ה"גדולות" לבנות שנה ב' וג' בבתי ספר שדה התקיים רגע לפני קליטת הצוותים הצעירים:  5 ימים של תוכן, העשרה, התמקצעות והכנה לקראת הובלה וקבלה של המחזורים החדשים ליחידות.

לצערנו זמן קצר לאחר מכן מורות החיילות עזבו את היחידות ונשלחו למשימה צבאית, כחלק מיחידת 'אלה' שהוקמה לצורך תיחקורים אפידמיולוגיים. אנו מקווים שיחזרו אלינו במהרה.

רגע לפני הסגר השני הספקנו לקיים קורס חינוך סביבתי מצומצם למדריכות בוגרות בקהילות.

בנוסף, הוכשר כל הדור הצעיר (הש"ש ובנות השירות הלאומי) להדרכת חינוך סביבתי, שכללו  היכרות עם תפיסת העולם של החינוך הסביבתי, התנסויות, למידה חוץ כיתתית, ניהול כיתה ועוד.

בחברה הערבית: בחודש דצמבר התקיים קורס מדריכי חינוך סביבתי, בו השתתפו 15 חניכות מישובים שונים מצפון וממרכז הארץ , בנוסף התקיימו הכשרות לצוות המדריכים הרכזים והמנהלים, להעלאת המודעות בקרב המדריכים , ועדכונים בקרב המנהלים לכל חדש .בנוסף נפתחו 3 קורסי תו תקן חדשים אחד בצפון ואחד במרכז ואחד בדרום.

**תכנית המטמיעים**

את שנה"ל תשפ התחלנו עם 50 השתלמויות בית-ספריות ו-13 השתלמויות גנים, שהן כ 1250 מורים וכ-300 גננות ומספר דומה של בתי ספר וגנים ממשיכים שזוכים לליווי כבר שנה שנייה. צוות ההטמעה כולל 35 מטמיעות ומטמיעים, מתוכו 5 רכזות שגם מטמיעות בפועל. כמו החברה להגנת הטבע כולה, הצוות הוא מרקם החברה הישראלית – חילוני, דתי, וחרדי, יהודי, מוסלמי, דרוזי ונוצרי, עירוני והתיישבותי, מרכז ופריפריה..

הקורונה תפסה אותנו בשיא ההשתלמויות ותהליכי ההטמעה בגנים ובבתי הספר, ולקראת סיום תכנית ההכשרה השנתית, שביד המקרה עסקה ב'טבע עירוני'. בזכות מאמץ מרוכז, יצר הצוות מאגר השתלמויות מקוונות מותאם, מאושר ע"י משרד החינוך והמשרד להגנת הסביבה, נגיש וזמין לצוות ההטמעה. מיד עם סיום חופשת הפסח חזר כל צוות הטמעה במלואו לעבודה כשהמעבר החד והמהיר, תוך התגייסות כל הצוות למבנה העבודה המקוון, אפשר לנו לעמוד ב 100% יעדי ההשתלמויות, המוכרות לגמול – מבלי לפגוע באיכות.

**חוגי הסיירות**

חוגי הסיירות התמודדו עם שנה מאתגרת במיוחד. בעוד שבמערכת החינוך הפורמלית ניתן היה לקיים פעילות מרחוק באמצעות הזום, פעילות בתוך חצר בית הספר וסביב לה, ובין הסגרים גם לצאת לטיולים – הרי שהחינוך הלא פורמלי, שאינו פועל בקפסולות הקבועות של מערכת החינוך, היה מוגבל באופן המחמיר ביותר.

לקראת סוף שנת הלימודים תש"פ, עם האיסור הגורף על פעילות הטיולים בחינוך הלא פורמלי, עתרנו לבג"צ כנגד ההחלטה, מה שאפשר לנו לקיים לכל הפחות מפגשים שבועיים וטיולים יומיים.

עד להטלת המגבלות, ממש ברגע האחרון, הספקנו להשלים קורס מד"צים וקורס מד"מים, ממש כנגד כל הסיכויים ובהתאם לכל המגבלות.

עם תחילת שנת הלימודים, לצערנו לא חודש המתווה לחינוך הלא פורמלי, וגם כשחודש – הוא איפשר רק פעילות בקפסולות, מה שהגביל מאוד את הפעילות.

ולמרות הכל – לאורך כל התקופה הפעילות המשיכה: בפעולות, מפגשים ומחנות (!) שהתקיימו בזום, בטיולים בהרכב משפחתי שנערכו יחד עם הורי הילדים, ובפעילות יצירתית אחרת שסייעה להמשיך ולשמור על קשר, להמשיך קדימה.

**בחוגי סיור חיפה** התקיים שיתוף פעולה עם הוועדה לסימון שבילים, נערך סקר וואדיות שבו החו"ס פרצו שביל, הציבו שילוט ובנו טרסות. בנוסף, כחלק מפרוייקט סלמנדרות בגן החיות בחיפה – הצוות השתתף בשיקום בריכות הסלמנדרות והעלאת המודעות לנושא בקרב הציבור הרחב.

**חוגי סיור דרום**: התנדבו בבי"ס נאות לון, התלמידים עברו פעילות בנושא טבע וחוגי הסיירות סייעו בחזרת החינוך הפורמלי לפעילות

**חו"ס ירושלים:** התקיים טיול בשלוחת שיירות והכשרה לקראת יום הניקיון והתקיימה הכשרה בשימוש פלטות לניטור עקבות כחלק מפרוייקט סקרים אקולוגיים

כמו כן התקיים **קורס צפרות אונליין** לחניכי חוגי הסיירות ברמה הארצית

**מדברים עם הציבור**

תקופת הקורונה צמצמה מאוד את היכולת שלנו לפגוש את הציבור במקום הטבעי לנו, בטבע, אך השאירה ואף חיזקה את הקשר הוירטואלי והדיגיטלי שלנו עם הציבור. חיזקנו ותיגברנו את העברת המסרים שלנו, ושיתפנו את הציבור באמצעות המדיה והתקשורת תוך שימת דגש על קהלים צעירים

**רשתות חברתיות : פייסבוק, אינסטגרם וטוויטר,** מחולקות לאורגני וממומן. קידום אורגני מתבצע בעמודי הפייסבוק האינסטגרם והטוויטר הראשיים של החברה ובעמודים נלווים של היחידות השונות.

**אינסטגרם**

**מתוך הבנה כי אנו רוצים לפגוש את הקהל הצעיר שמנו דגש מיוחד על האינסטגרם , שבתחילת שנת 2020 היה ערוץ שולי ביותר עם 3000 עוקבים בקושי, וצמח לכ- 18,000 עוקבים** עם ניהול יומיומי,ומעל מליון חשיפות בחשיפה לפוסטים והגדלת המודעות בקרב צעירים.

להלן 5 הפוסטים שנחשפו לקהל הרחב ביותר:

1. [הרופאים לממשלה: תנו לצאת לטבע](https://www.instagram.com/p/CFy9_4aHdSi/), 23.3 אלף,  *(1.10.20, תקופת הסגר השני)*

2. [טבע באלף מטר](https://www.instagram.com/p/CJRPkdXHIdL/) - מפת טיולים לתקופת הסגר השלישי, 21 אלף, 26.12. *מפה עלתה עוד בסגר השני, אך זכתה להצלחה רבה יותר בהעלאה המחודשת (ככה"נ כי צברנו עוקבים רבים נוספים בין הסגרים).*

3. [יעלים חוצים בכביש 90](https://www.instagram.com/p/CGHqhLyHPxW/), 21 אלף,  9.10.20.

4. [תאורת LED בכבישים](https://www.instagram.com/p/CI2tCEbnRlp/), 17.8 אלף, 16.12

5. [הברד הגדול הגיע](https://www.instagram.com/p/CHDN_LzHqwK/), 15.6 אלף, 1.11.20

5 הפוסטים האהובים ביותר

1. [מצילים את נחל אלכסנדר](https://www.instagram.com/p/CAGBqCbHzxf/), 2,400 לייקים, 12.5

2. [יעלים חוצים בכביש 90](https://www.instagram.com/p/CGHqhLyHPxW/), 1,680 לייקים, 9.10

3. [הרופאים לממשלה: תנו לצאת לטבע](https://www.instagram.com/p/CFy9_4aHdSi/), 1,650 לייקים,  1.10

4. [הברד הגדול הגיע](https://www.instagram.com/p/CHDN_LzHqwK/), 1,070 לייקים, 1.11

5. [הסגר נגמר, חוזרים לטייל בנחל רחף](https://www.instagram.com/p/CGmecbSHL8P/), 910 לייקים, 21.10

**פייסבוק**

114,500 עוקבים אחר דף הפייסבוק שלנו, לעומת 106,000 בתחילת השנה, גידול של 8,500 עוקבים.

2863 מליון חשיפות לפוסטים – עלייה של 61.5%  ביחס לשנה שעברה, כולל קידום ממומן.

הקהל באינסטגרם צעיר יותר, ובשתי הרשתות, גם פייסבוק וגם אינסטגרם קבוצת הגיל הגדולה ביותר היא 35-44. בשתי הרשתות יש לנו רוב נשי לא גדול, אבל הוא מובהק יותר דווקא בפייסבוק שנחשבת לרשת יותר "גברית", נתון מפתיע.

עשרת הגדולים בפייסבוק

5 הפוסטים שנחשפו לקהל הרחב ביותר (לא כולל קידום ממומן)

1. [ראיתם נמלת אש? דווחו לנו](http://facebook.com/tevaorg/photos/a.139877792244/10157024394417245/?type=3&source=48), 373.7 אלף, 5.8

2. [קריאה למקבלי ההחלטות: אפשרו יציאה לטבע](https://www.facebook.com/tevaorg/posts/10156713862117245?__tn__=%2CO*F), 182.1 אלף, 16.4 *(תקופת הסגר הראשון)*

3. [ציד תורים ושלווים: תמונות קשות](https://www.facebook.com/tevaorg/posts/10157088160507245/), 173.4 אלף, 1.9

4. [מצילים את ארץ המכתשים](https://m.facebook.com/story.php?story_fbid=10156821502122245&id=54800287244&refid=52&__tn__=-R), 136.3 אלף, 19.5

5. [הרופאים לממשלה: תנו לצאת לטבע](http://facebook.com/tevaorg/photos/a.139877792244/10157152040467245), 126.6 אלף, 1.10 *(תקופת הסגר השני)*

5 הפוסטים שזכו למעורבות הכי גבוהה :

1. [קריאה למקבלי ההחלטות: אפשרו יציאה לטבע](https://www.facebook.com/tevaorg/posts/10156713862117245?__tn__=%2CO*F), 5.8 אלף ריאקשנס, 16.4 *(תקופת הסגר הראשון)*

2. [הרופאים לממשלה: תנו לצאת לטבע](http://facebook.com/tevaorg/photos/a.139877792244/10157152040467245), 4.6 אלף ריאקשנס, 1.10 *(תקופת הסגר השני)*

3. [מצילים את ארץ המכתשים,](https://m.facebook.com/story.php?story_fbid=10156821502122245&id=54800287244&refid=52&__tn__=-R) 4.4 אלף ריאקשנס , 19.5

4. [ציד תורים ושלווים: תמונות קשות](https://www.facebook.com/tevaorg/posts/10157088160507245/), 4.2 אלף ריאקשנס, 1.9

5. [ראיתם נמלת אש? דווחו לנו](http://facebook.com/tevaorg/photos/a.139877792244/10157024394417245/?type=3&source=48), 4.1 ריאקשנס, 5.8

**קמפיינים ממומנים**

בשנת 2020 העלינו בפייסבוק 75 קמפיינים ממומנים (קידום ממומן), שכללו 282 מודעות.

בין הקמפיינים: פסטיבל מטיילים בטבע בחנוכה, קמפיין נגד צייד ספורטיבי, החצי הכחול , שבוע הצפרות בחנוכה, קרנבל בנחל , טיולי ירוק ועוד.

המודעות זכו ל10,707 שיתופים, 71,242 לייקים, ו-535,695 קליקים על מודעות.  2,372,626 איש נחשפו למודעות שהוצגו 12,646,977 פעמים.

השקענו כ- 90 אלף ₪ על קידום ממומן לטיילות (טיולי ירוק, מטיילים בטבע חנוכה וקרנבל בנחל)

ו- 70,000 ₪ לקידומים העוסקים בשמירת טבע (קמפיין הציד, החצי הכחול, מאבקים שונים)

**פרסום בגוגל**

פרסום בגוגל נעשה באמצעות מענק מיוחד שגוגל מעניקה לעמותות רשומות שהוכרו על ידה לצורך זה. הפרסום מתאפשר למודעות בלבד, ללא סירטוני וידאו וללא באנרים, ובהיקף מירבי יומי ושנתי. תקציב הקידום יומי ולא ניתן לצבירה והמימוש הוא לפי הקלקות.

**סה"כ ניצלנו השנה 237,089$ כקרדיט לפרסום בגוגל לעומת כ123,000 דולר בשנה שקדמה לה.**

חלק מהסיבות להגדלת הניצול נובע מהוספת אתרים לקידום, כגון: החצי הכחול, מוקד טבע, טבע-ביז, ושיפור קמפיינים קיימים.

1,181,259 מודעות שלנו הופיעו בחיפושי גוגל, שהובילו ל- 323,006 קליקים (גולשים שנכנסו לאתר בעקבות לחיצה על מודעה, שיעור של 27.34% הנחשב גבוה במיוחד. התנאי למענק מבחינת גוגל הוא 5%).

**תקשורת**

שנת 2020, הייתה שנה מיוחדת ולא רגילה, גם בעולם וגם בישראל. מטבע הדברים, סדר היום התקשורתי בארץ, הושפע בעיקרו ממגפת הקורונה. לזה תוסיפו את הסיקור הקבוע והמאסיבי, למערכת הפוליטית המשוגעת שיש בישראל, ותקבלו עיתונות המוקדשת ברובה לשני הנושאים הללו, המשאירה מעט מאוד מקום, שעליו צריכים להתחרות כל יתר הנושאים האחרים – חינוך, חדשות חוץ, חדשות פנים, טבע ואיכות הסביבה, כלכלה, צרכנות, ספורט, תרבות, תיירות ועוד ועוד.

ובתוך כל זה, במעט המקום המוקדש בעמודי החדשות ובאתרי האינטרנט, לנושאי הטבע והסביבה, אנחנו מתחרים עם המשרד להגנת הסביבה, רשות הטבע והגנים, ארגוני סביבה אחרים, ארציים ומקומיים, פעילי סביבה, תושבים מקומיים, חדשות בנושאי טבע וסביבה מהעולם...

מלבד התקשורת "הרגילה", דוברות החברה להגנת הטבע, גם מתפעלת את חשבון הטוויטר של הארגון, שהפך מחשבון כמעט ולא פעיל, עם 1300 עוקבים, לחשבון פעיל, דינמי, המתעדכן באופן שוטף ויומיומי, עם 3335 עוקבים, והמספר ממשיך לגדול.

**דוברות החברה להגנת הטבע, עובדים באופן צמוד ויומיומי עם רבים מעובדי החברה להגנת הטבע. מכם אנחנו מקבלים את המידע הרלוונטי ובזכותכם אנחנו יכולים לבצע את תפקידנו ולהכניס את החברה להגנת הטבע באופן בולט לתקשורת.**

**שמירת הטבע אינה יודע גבולות**

אמנם השמיים היו סגורים חלק מהשנה, ובחלק בה הם היו פתוחים – היקף הטיסות היה מצומצם. למרות זאת, נשמרו הקשרים עם אוהדינו ושותפינו מעבר לים:

* נוצרו קשרים עם עוד 2 ארגוני טיילות בגרמניה, תהליך שאמור להתחיל בחילופי משלחות של צעירים ולהמשיך לשתפי"ם בטיולי בוגרים וסימון שבילים.
* השתתפנו בפרויקט של האיחוד האירופי, בנושא חינוך סביבתי, יחד עם ארגונים מאיטליה, ספרד, גרמניה והונגריה. ברוח ימים אלו, התקשורת התקיימה באמצעות זום.
* בחודש ספטמבר קבלנו את הפרס ע"ש שמעון פרס של " פורום העתיד ישראל גרמניה" הפרס ניתן לנו על קשרי עבודה מתמשכים עם ארגוני "נאבו" ו"נאיו" מגרמניה. הטקס היה במעמד שר החוץ הגרמני והועבר ברשתות החברתיות מצורף קישור לטקס המרגש:

[**https://www.dizf.de/ivrit/shimon-peres-prize/award-ceremony/index.html**](https://www.dizf.de/ivrit/shimon-peres-prize/award-ceremony/index.html) **.**

בתקופת הקורונה, על מנת לשמור על קשר עם הקהל של אלפי התומכים שלנו בישראל ובחו"ל- ולאור העובדה שהטיולים והמשלחות המתכוננות של הועד המנהל מצפון אמריקה בוטלו – החלנו להפיק סדרה של וובינרים באנגלית, המשודרים בשידור חי לקהל התומכים שלנו דרך הזום ועמוד הפייסבוק באנגלית.

החל מחודש מרץ 2020, אחת לשבועיים, עולה שידור בנושאי טבע וסביבה, טיילות ועוד מגוון תחומים בהם החברה להגנת הטבע עוסקת. עד כה צפו אלפים רבים בשידורים בכל העולם **ושודרו מעל 30 וובינרים**. בין הנושאים הפופולריים שעלו עד כה היו – פתרונות מבוססי טבע למשבר האקלים, שמירה על הים והנחלים של ישראל, יונקים ודו חיים, ציפורים מכל רחבי הארץ וסיורים חיים בעמק הצבאים ובתחנה לחקר ציפורים בירושלים.

הגברת הקשר עם התורמים בישראל ובחו"ל והעדכונים כל העת, חיזקו את האמון בנו, התמיכה של התורמים הקבועים של הארגון בשנת 2020 אף גדלה ב 50% לעומת שנת 2019.

**ומה הלאה? עם הפנים לעתיד**

**לקראת שנת 2021, הצבנו מספר יעדים אירגוניים אסטרטגיים:**

* **שמירה על חוסן ויציבות בעידן של אי וודאות:** הטלטלות ואי הוודאות שחווינו בשנת 2020 צפויות ללוות אותנו גם בשנה, ואולי גם בשנים הבאות. מציאות זו מחייבת שינויים והתאמות תכופים, ובחינה שוטפת של היכולת לעמוד בתכניות וביעדים שהוצבו. בתוך אי וודאות זו הצבנו כמטרה את שימור כלל יכולות ונכסי הארגון: ההון האנושי, הידע הארגוני והצמחת יכולות - במטרה לאפשר צמיחה תוך כדי המשבר ועם סיומו.
* **ניהול תקציב מהיר ומדויק לאור משבר הקורונה והעדרו המתמשך של תקציב מדינה – במהלך השנה האחרונה שמרנו על** תקציב דינמי, תוך תגובה מהירה לשינויים המבוססת על הערכה רציפה של תוצאות והתאמת הוצאות. בהתאם לנסיבות, תקציב 2021 נבנה על מספר הנחות יסוד ובהן: (1) תקצוב בתנאי אי ודאות גבוהים, ומשבר בעל השלכות ארוכות הטווח.(2) העדר תקציב מדינה מאושר מזה שנתיים ובחירות רביעיות (3) השפעות משבר הקורונה - הנחת עבודה כי ההשפעה תחול לפחות עד יוני 2021 . המשמעות מבחינת טיילות חינוכית הינה תחילת חזרה לשגרה רק בספטמבר (4) צפי יעדים נמוך יותר, לצד רווחיות נמוכה יותר.
* **השקעה בנכסים בראייה ארוכת טווח –** 
  + **המשאב האנושי: העובדים שלנו הם הנכס** העיקרי שלנו בחברה להגנת הטבע. בתוך תקופה מטלטלת ומאתגרת זו, אנו עושים כל מאמץ לשמור על חוסן וביטחון, למצוא מענה מותאם לכל אחת ואחר, להיות אוזן קשבת ולא לחדול מפיתוח ההון האנושי. בתקופה בה המפגש הפיזי מוגבל, המשכנו ונמשיך להיפגש באמצעים וירטואליים, לקיים צוותי עבודה חוצי יחידות, להעמיק את התקשורת הפנים ארגונית ולקיים פעילות רווחה חוצת ארגון.
  + **נכסים פיזיים:** לאורך כל תקופת הקורונה ועם היציאה ממנה המשכנו לבצע השקעות בבינוי ופיתוח תשתיות נחוצות. משבר הקורונה לימד אותנו שבתי ספר שדה היוו מקור הכנסה משמעותי באמצעות 'מלונות הקורונה', ואנו צופים כי עם חזרת פעילות הפנאי והביקוש המוגבר לתיירות וטיילות (שחווינו בים הסגרים) – בתי ספר שדה שלנו ופעילות הפנאי בכלל – יזכו לביקוש מוגבר. במהלך השנה השלמנו את שיפוצו של חניון מטיילים בבית ספר שדה הר מירון, ו התחלנו בשיפוץ מועדון המטיילים. שני אלו צפויים להפוך את המקום לאתר קמפינג ייחודי ומבוקש!. בנוסף, התחלנו בשיפוץ הקמפינג באילת, והשלמנו שיפוץ חדרים במקום. סיימנו תכנון ובקרוב נתחיל בשיפוץ חדרים בבית ספר שדה עין גדי. נחנכה תערוכה חדשה בבית אוסישקין, והושלם תכנון השלב הבא של התערוכה.
  + **נכסים דיגיטאליים:** כפי שהרחבנו לעיל, משבר הקורונה הביא לקפיצת מדרגה ביכולות הדיגיטליות שלנו, ובעתיד הקרוב בכוונתנו להמשיך ולפתחן עם פיתוח אתר חדש ואפליקציה. הפלטפורמות דיגיטליות יתנו מענה למוצרי החברה ושירותיה, וליצירת חיבור קבוע, יציב וערכי עם כלל חברי החברה להגנת הטבע.
  + **נכסים ציבוריים:** מטרתנו היא להגדיל אתקהילת חברי הארגון והעמקת השותפות עימם תוך הגברת המעורבות שלהם בנושאי העיסוק שלנו.
* **טיפוח חדשנות ויזמות בכלל פעולות הארגון, פיתוח מוצרים חדשים והתאמת הפעילות למגמות המשתנות לנוכח המשבר.**
* **דיאלוג עם ועד העובדים לקראת הסדר קיבוצי.**

**דרכי הפעולה שלנו:**

את החברה להגנת הטבע הקימו אוהבי טבע ו"משוגעים לדבר" אשר התנגדו לייבוש עמק החולה ב- 1953, וצפו את ההשלכות העתידיות של מפעל זה, על הטבע הייחודי של צפון הארץ, ואת הצורך בשמירה על הטבע בצד מאמצי הפיתוח.

 ייבוש החולה הביא לתוצאות מצערות - פגיעה בטבע והכחדה של מינים ייחודיים, אך מתוך מאבק סביבתי זה נולדנו אנחנו, החברה להגנת הטבע, עמותה ציבורית בלתי תלויה, הפועלת שלא למטרות רווח, הארגון הסביבתי הגדול והוותיק בישראל ואחד הוותיקים בעולם.

מאז היווסדה, לפני 67 שנים, ועד היום, אנו עוסקים בשמירת הטבע, הסביבה והנוף בארץ, חינוך, טיילות ובבניית קהילה חזקה הרואה עצמה חלק מן הטבע ומחויבת לשמירת הטבע והסביבה

החזון שלנו - לשמור על הטבע והסביבה בישראל, באמצעות יצירת חיבור, בלתי אמצעי, בין האדם לטבע.

במסגרת השגרה הארגונית, היומיומית, שלנו:

* אנחנו פועלים למען השמירה על השטחים הפתוחים והמגוון הביולוגי.
* אנחנו מעודדים טיילות ותיירות פנים וחוץ, מתוך אמונה שהמפגש עם הטבע חיוני לחיזוק הזיקה לטבע ולסביבה, ולפיתוח אחריות  סביבתית.
* אנחנו מקדמים פעילות בקרב מקבלי החלטות, בכנסת ובממשלה, להגברת מודעותם לנושאי הטבע והסביבה, והטמעת שיקולים של שמירה על הטבע, הנוף והסביבה כחלק בלתי נפרד מהליכי קבלת ההחלטות.
* אנחנו מייצגים את ארגוני הסביבה בישראל במוסדות התכנון המחוזיים והארציים.
* אנחנו מסמנים את שבילי הארץ, למעלה מ-10,000 ק"מ של שבילים, בראשם שביל ישראל.
* אנחנו יוצרים ומקדמים שיתופי פעולה בין ארגוני סביבה וארגונים נוספים.
* אנחנו שומרים על עצמאות רעיונית, מקצועית וארגונית, על מנת שהעמותה תוכל לפעול לקידום מטרותיה, באופן חופשי וללא כל תלות.
* אנחנו פועלים יחד עם הציבור, בכל רחבי הארץ. בערים הגדולות וביישובים הקטנים, במגזרים השונים ובמסגרות מגוונות.הכוח שלנו מצוי בתמיכה שלכם: חברי החברה להגנת הטבע; עוקבים אחרינו ברשתות החברתיות ובניוזלטר; תומכים בעשייה שלנו ע"י תרומות, חתימה על עצומות והגשת התנגדויות; משתתפים אתנו בהפגנות; פעילים ומתנדבים; מטיילים אתנו; עשרות אלפי המשתתפים בתכניות החינוך הסביבתי שלנו, והנוער המדהים שלוקח חלק בחוגי הסיור שלנו.

## חזון החברה להגנת הטבע

נוף הארץ, משאבי הטבע ואיכות הסביבה בישראל נשמרים תוך הרמוניה עם צרכי הפיתוח וההתיישבות. החברה הישראלית מודעת לחשיבות משאבי הטבע של ישראל, מכבדת ומשמרת אותם ונהנית מהם, כחלק מטיפוח החוסן החברתי ואיכות החיים בישראל.

מטרות החברה להגנת הטבע:

לשמור על הסביבה, על ערכי הטבע, הנוף והמורשת ההיסטורית והתרבותית של האדם בישראל ובכלל.

לחנך להכרת הסביבה וידיעת הארץ, טיפוח הזיקה לנוף ולסביבה וחיזוק הקשר בין הציבור הרחב וערכי החי והצומח שבה, הטבע הדומם, יחידות הנוף השונות, שרידי העבר והיישוב לתולדותיו.

לפעול בקרב רשויות השלטון להגברת מודעותם לנושאי הסביבה ולהגברת נכונותם לפעול למען קידום חקיקה שומרת סביבה, תכנון ידידותי ומאוזן לסביבה ופיתוח בר-קיימא.

ליצור מודעות לשמירת הטבע וסביבה, פעילות לעיצוב עמדות הציבור ומקבלי ההחלטות בנושאי טבע וסביבה ולהגביר את המחויבות שלהם לשמירת הטבע והסביבה.

לשמור על עצמאות רעיונית וארגונית על מנת שהעמותה תוכל לפעול לקידום מטרותיה המפורטות בתקנון זה באופן חופשי וללא כל תלות.